
יום שני, י"ט באייר התשע"ד (19 במאי 2014), שעה 13:00
<סדר היום:>
<הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014 (פ/799), של חברי הכנסת שולי מועלם-רפאלי ומרדכי יוגב>
נכחו:

<חברי הוועדה:> 
מירי רגב – היו"ר
דוד אזולאי

ישראל אייכלר

תמר זנדברג

דוד צור

שולי מועלם-רפאלי

אורי מקלב
<מוזמנים:> 
	חזקיהו סאמין
	–
	מנהל מחלקת נישואין, המשרד לשירותי דת

	עו"ד אילנה מזרחי
	–
	הלשכה המשפטית, המשרד לשירותי דת

	הילה דוידוביץ
	–
	מח' ייעוץ וחקיקה, משרד המשפטים

	עו"ד איגי פז
	–
	מח' ייעוץ וחקיקה, משרד המשפטים

	משה בכר
	–
	מרכז בכיר באגף השכר, משרד האוצר

	עו"ד אפרת רחלי מאירי
	–
	ראש תחום ייעוץ וחקיקה, הרשות להגנת הצרכן, משרד הכלכלה

	עו"ד הראל גולדברג
	–
	יועמ"ש, הרבנות הראשית

	דוד דנקר
	–
	הפדרציות היהודיות בצפון אמריקה

	אסתר ביסוור
	–
	המחלקה למדיניות ציבורית ומשפטית, עמותת עתים

	דוד דהן
	–
	יו"ר ודובר הארגונים החברתיים בכנסת

	גיל ברינגר
	–
	הבית היהודי


<ייעוץ משפטי: >
תומר רוזנר
רוני טיסר
<מנהלת הוועדה:>
לאה קריכלי
<רישום פרלמנטרי:>
אירית שלהבת
<הצעת חוק שירותי הדת היהודיים (תיקון  – איסור קבלת תמורה בעד עריכת נישואין),> 
התשע"ד-2014
<היו"ר מירי רגב:>
אני פותחת את ישיבת ועדת הפנים והגנת הסביבה. על סדר היום הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014, הצעת חוק פרטית שמובילה חברת הכנסת שולי מועלם ביחד עם חברי הכנסת אורי אורבך, אלי דהן ומוטי יוגב. 
אני מבקשת, לטובת הפרוטוקול, שהמציעה תציג את ההצעה ותבהיר היכן יש פערים. מי נמצא פה ממשרדי הממשלה? הרשות להגנת הצרכן ולסחר הוגן, משרד המשפטים, המשרד לשירותי דת, הרבנות הראשית, משרד האוצר ומשרד הכלכלה. בבקשה. 

<שולי מועלם-רפאלי:>
מבחינתנו המטרה של הצעת החוק היא ליצור מצב שזוג שנרשם לנישואין ומשלם אגרה לא יצטרך לשלם סכום כסף נוסף לרב שמשיא אותם, במידה שהרב שמשיא אותם הוא הרב שמקבל שכר מהמועצה הדתית או מהרשות המקומית שבה הוא מכהן. 
יש התייחסות ספציפית בהצעת החוק לרבני ערים. ברור לנו שהדבר הזה יצטרך להיות מתוקן בתקנות. 
יש שני אלמנטים שעליהם דיברנו, שהאיסור לקבל כסף יהיה תמיד מורכב משני חלקים. חלק אחד, האזור הגיאוגרפי שבו הוא עורך את החופות, והחלק השני, מספר החופות שהוא עורך. כל זה יהיה בתוך תקנות שיתקין השר. 

אנחנו מבקשים גם שתהיה איזו סנקציה על רבנים שלוקחים כסף. ביקשנו שזה יהיה השבת הכסף שנלקח. אני מבינה שלמשרד המשפטים- - - 

<איגי פז:>
השבה בכל מקרה קיימת. 

<שולי מועלם-רפאלי:>
בסדר. בואו נדבר על זה, איך בדיוק נכתוב את זה, מה המעמד, דרך מה זה יהיה. לנו מאוד-מאוד חשובה, ואני חושבת שגם לגברתי ולכל מי שעוסק בתחום הסדרת שירותי הדת במדינת ישראל, חשובה לנו מאוד הפסקת התהליך שבו זוגות נרשמים,  משלמים אגרה ואז בסוף החופה, בסיטואציה אולי הכי רגישה מבחינתם, נעשית כלפיהם פנייה לתשלום נוסף. אין לזה מקום ולא ראוי הדבר. 

<היו"ר מירי רגב:>
קודם כול, אין ספק, ההצעה ראויה ונכונה. עכשיו אני שואלת מה הפערים בינך ובין הממשלה. 

<שולי מועלם-רפאלי:>
אין פערים בינינו ובין הממשלה. 

<איגי פז:>
אין פערים. רק היו לנו דיונים לגבי ה"שיניים" של ההצעה הזאת ומה תהיה הסנקציה המתאימה, שזה לא יהיה רק הוראה באוויר. 

<שולי מועלם-רפאלי:>
רוני טיסר, היועצת המשפטית של הוועדה, הובילה עבודה אינטנסיבית מאוד על הצעת החוק ביחס לכל הגופים הנוגעים בדבר. 

<דוד צור:>
כאשר זה מוּחל, אין את אותה סנקציה שמוחלת על כל עובד ציבור אחר?

<היו"ר מירי רגב:>
אני רואה פה הצעה של הוועדה. יש חוק דומה שקובע קנס חוק שירותי הדת היהודיים, על רכישה ומכירה של חלקות קבר. בדיוק אותו דבר. 

<רוני טיסר:>
בהמשך לסוגיה שהועלתה לגבי הסנקציה, הצענו שבדומה לסנקציה שנקבעה בחוק שירותי הדת היהודיים לגבי מכירת חלקת קבר בחיים, ייקבע קנס. אני יודעת שהמציעה עצמה מתנגדת לקנס בצורתו הפלילית. יש אפשרויות נוספות לסנקציה. אנחנו חושבים שמהותי שתהיה סנקציה בתוך הצעת החוק הזאת. 

אציג מה הרקע הנורמטיבי להצעה הזאת. כבר היום יש כללים שנוסחו על-ידי הרבנות הראשית, בהסכמת השר לשירותי דת ומשרד המשפטים, שקובעים איסור על קבלת תמורה עבור עריכת חופות במקרה שעורכים חופה לבני זוג שמקום מגוריהם בתחומי מקום העבודה של הרב. זה מתחלק: רב שכונה לא יוכל לערוך חופה בתמורה לתושבי השכונה שלו, רב אזור – לתושבי האזור, רב עיר – לתושבי העיר. 

הכללים האלה, כפי שעולה מדוח מבקר המדינה, לא נאכפו. בדומה לכך יש כללים שנקבעו באותו חוזר לגבי עבודה פרטית. לפי מה שנקבע בדוח מבקר המדינה אף היתר לעבודה פרטית לא הוגש. מה שקרה בפועל, גם בגלל שהיום אין הגדרת תפקיד לרב שקובעת כמה חופות עליו לערוך ובאיזה אזור, רבנים גם התעלמו מן הכללים וגם במקרה והיו נאכפים הכללים בעצם לא היתה חובה על הרב לערוך חופות. הוא היה יכול להגיד: אני לא מקבל תמורה ולכן לא אערוך את החופות. 
לכן להצעת הנוסח שהגענו אליו יש כמה רבדים. דבר ראשון, בפעם הראשונה יש הגדרת תפקיד לרב. זאת אומרת, השר לשירותי דת יקבע מה מספר החופות שרב חייב לערוך, ובעקבות חילוקי דעות עם המציעה, שעלתה הסוגיה אם רב למשל של עיריית חולון כאשר משולמת האגרה בחולון יהיה חייב לערוך את החופה גם אם היא תיערך בבאר-שבע, נקבע שהמשרד לשירותי דת יקבע גם את התחום, שזאת היתה סוגיה שבמחלוקת. נשאלה השאלה האם הרב הזה לא צריך פשוט לקבל את הכסף דרך החזר הוצאות, שאם הוא נוסע לתל-אביב המועצה הדתית תשלם לו החזר הוצאות. נקבע, בהסכמה עם הממשלה והמציעה, שזה לא יהיה כך. הרב יצטרך לערוך את החופות שהוא יחויב בתקנות, עבור זה יהיה אסור לו בכלל לקבל תמורה, ומעבר לכך, בכפוף להיתר לעבודה פרטית, הוא יוכל לקבל תמורה כלשהי עבור מספר החופות הנוספות שהוא יערוך. 

<דוד צור:>
גם רב עיר? 
<היו"ר מירי רגב:>
מה זה תמורה כלשהי?

<שולי מועלם-רפאלי:>
יש כללים של עבודה פרטית. 

<רוני טיסר:>
בדרך כלל בעבודה פרטית – זה כללים של הנציבות. 

<דוד אזולאי:>
פקיד מדינה יכול לעבוד בעבודה נוספת?

<רוני טיסר:>
יש כללים ברורים של נציבות שירות המדינה. הכללים אומרים בדרך כלל שרב לא יוכל לעבוד. 

<דוד אזולאי:>
אני לא מדבר עכשיו על רב. אני מדבר על עובד ציבור שרוצה לעבוד בעבודה נוספת. הוא צריך לקבל היתר של המעסיק ואז הוא יכול לעשות את זה?

<רוני טיסר:>
הוא יכול לעשות את זה בכפוף לכללים. 

<דוד אזולאי:>
ומה אם הוא בכל זאת לא קיבל את ההיתר של המעסיק שלו ועושה עבודה נוספת?

<רוני טיסר:>
הוא כפוף לדין משמעתי. 

<דוד אזולאי:>
יש סנקציות כנגדו?

<רוני טיסר:>
כן. 

<איגי פז:>
הדין המשמעתי כולל סנקציות. לעניין רבנים- - - 

<דוד אזולאי:>
עזוב כרגע את הרבנים. תאמר לנו עוד לגבי עובדי ציבור. 

<איגי פז:>
כן, יש את נציבות שירות המדינה שמנהלת דין משמעתי שיכול לכלול השעיה בתפקיד וסנקציות נוספות: התרעה, נזיפה. 

<דוד אזולאי:>
אתה יכול להציג לנו דוגמאות של עובדי ציבור שאכן נקנסו?

<היו"ר מירי רגב:>
הכיוון שדוד אזולאי מוביל הוא כיוון טוב, שיהיה אותו דבר, שיהיה דין משמעתי, אותה סנקציה. 

<דוד אזולאי:>
זה דבר אחד. הדבר השני שאני רוצה לשאול, ניקח את העיר חיפה למשל, שם אין כיום רב אשכנזי, יש רק רב ספרדי. עזוב שכשהוא ירצה לערוך חופה הוא ירצה דווקא את הרב לאו מתל-אביב, והיו דברים מעולם. מה קורה במקרה כזה? האם הרב לאו יכול לבוא מתל-אביב על חשבונו?

<שולי מועלם-רפאלי:>
אבל זה לא על חשבונו. הוא רב עיר והמדינה נותנת לו רכב. 

<דוד אזולאי:>
לא לכולם יש רכב צמוד.

<שולי מועלם-רפאלי:>
לרב עיר יש רכב צמוד מהמדינה. בואו נדבר על הנתונים המדויקים. 

<דוד אזולאי:>
אני רוצה להביא לידיעתך, לא לכל רבני הערים יש רכב צמוד. 

<קריאה:>
יש פה מקרה שמבקשים רב ספציפי. 

<שולי מועלם-רפאלי:>
בואו נבדוק את זה. אדוני מהרבנות הראשית, לא לכל רב עיר יש רכב?

<הראל גולדברג:>
לדעתי לא לכל רב עיר, אלא לרבני 4 הערים הגדולות. אפשר לבדוק את זה. 

<דוד אזולאי:>
זה לא מלמד על הכלל. אני שואל שאלה, גברתי היושבת-ראש. הראל גולדברג, הדברים ידועים וקיימים. לא נטמון את ראשנו בחול. יש זוג צעיר שרוצה את הרב לאו כי הוא "להיט". הזוג רוצה שהרב לאו, או רבנים אחרים, יבוא אליו ויערוך אצלו את החופה. עכשיו אתה בעצם מונע מהזוג הזה. יש רבנים – לצערי הרב, אני לא רוצה חס ושלום לפגוע – שבאים תושבי המקום ואומרים: זה לא רב שראוי לערוך לי את החופה, אני לא רוצה אותו, אני רוצה רב אחר. מה נעשה במקרה הזה? ויש רב אחד בעיר, תבין. כאשר יש רבני שכונות אתה תפנה אותי לרבני שכונות, שרב העיר יפנה את זה לאחד מן הרבנים. אבל אני מדבר על עיר שאין בה רבני שכונות ויש רק רב עיר, ואתה יודע מה, לא רוצים שהוא יערוך חתונות בשל כל מיני סיבות. מה עושים במקרה כזה?

<הראל גולדברג:>
אני רוצה להשיב לך. קודם כול, עמדת הרבנות הראשית היא שקודם כול אנחנו מברכים על הצעת החוק. צריך להסדיר את הנושא הזה. אנחנו בהחלט מקבלים, וגם מבקר המדינה כבר אמר את זה, שההנחיות שהוצאו בזמנו על-ידי הרבנות הראשית, בתיאום עם משרד המשפטים, באמת ככל הנראה לא מיושמות בשטח ולכן אנחנו שמחים על הצעת החוק הזאת. 

יש רק פרט אחד שאנחנו מתנגדים לו, ואני אומר כאן בפירוש לפרוטוקול שאכן לא אמרנו אותו בשלבים מקדמיים של הדיונים. אנחנו מתנגדים, וגם המשרד לשירותי דת, דיברתי עם סגן השר בדרך לכאן, זה גם לא על דעתו, אנחנו מתנגדים לנורמה שרב עיר לא יקבל כל תמורה או טובת הנאה אחרת בעד נישואין שערך. אנחנו חושבים שצריך לעניין הזה להשוות את עניינו של רב עיר לעניינם של רבנים אחרים, אבל עם סייג קטן. ברור לי שרב עיר לא יכול לקבל תמורה על חופה וקידושין שהוא עורך בתחומו או לבני זוג שנרשמו במקום כהונתו, גם אם הם לא בני תחומו. אבל לפי הדוגמה של חבר הכנסת אזולאי, ואני מסכים לדברים, אם היום רב מעיר במרכז הארץ רוצה להשיא זוג. נתחיל בזוג – זוג מבקש שרב עיר ממרכז הארץ יחתן אותו בחיפה – הם לא חיפאים, הם לא נרשמו לנישואין בתחום אותה עיר במרכז הארץ – אנחנו לא רואים סיבה למה לא לאפשר לאותו רב עיר לערוך את החופה והקידושין, בשני סייגים. 
<היו"ר מירי רגב:>
אבל אז זה יבוא על חשבון בני העיר שלו. 

<הראל גולדברג:>
הסייג הראשון, כללים לעבודה נוספת.

<היו"ר מירי רגב:>
זה יבוא על חשבון בני העיר שלו. הוא ייצא לעשות כסף, את כל החתונות הוא יעשה במקום אחר ובני העיר שלו יישארו מסכנים. 

<הראל גולדברג:>
בדיוק בשל כך אנחנו מוכנים לסייג – החוק קובע את זה כבר היום, התקנות קובעות את זה כבר היום – שכל עבודה נוספת צריכה לעבור פרוצדורה. 

<שולי מועלם-רפאלי:>
אבל אומרת רוני טיסר שמבקר המדינה הביא לידיעתנו שלא הוגשה אפילו בקשה אחת לעבודה נוספת. 

<הראל גולדברג:>
חברת הכנסת מועלם, ממה שאת אומרת נובע שגם החוק הזה למעשה- - - 

<שולי מועלם-רפאלי:>
אבל אנחנו קובעים פה סנקציה. אנחנו מנסים לקדם את הדברים, לא להגיד "אנחנו מתעלמים ממה שיש".

<הראל גולדברג:>
אם החשש שלנו הוא שהנורמות לא ייושמו אז מה ההבדל אם מותר לו בסייגים או אסור לו בכלל?

<שולי מועלם-רפאלי:>
זה פעם ראשונה שאתה מגדיר לו את זה. זה לא נכון. פעם ראשונה שאתה מגדיר לו כמה הוא צריך, פעם ראשונה שאתה מגדיר לו איפה הוא צריך. אתה אומר לו: אם תעמוד בשני הדברים האלה, מעבר לזה אתה יכול מה שאתה רוצה. 

<הראל גולדברג:>
יותר מזה, למה שרב שכונה יקיים את הסייגים האלה לפי השיטה הזאת? אם אנחנו אומרים שיצאו נהלים והם לא מכובדים אז גם עכשיו זה ייצא בתקנות ולא ישתנה דבר. 
<שולי מועלם-רפאלי:>
כי יהיו סנקציות. 

<הראל גולדברג:>
אז הסנקציות יהיו גם לעניין שלנו, בדיוק. אגב, גברתי היושבת-ראש, יש נושאי משרה נוספים שמותר להם לעסוק בעבודה נוספת. 

<ישראל אייכלר:>
אילו נושאי משרה?

<היו"ר מירי רגב:>
אני מבקשת לשאול אותך שאלה לגבי מה שאמרת פה. כחלק מהצעת החוק הזאת יבוא סגן השר ויגיד כמה חופות רב של עיר צריך לערוך. דרך אגב, גם לא הוגן שרב של עיר בכל ערב לא יהיה בבית. אנחנו צריכים להיות גם הוגנים. יגידו, למשל, שהוא צריך בשבוע לערוך 3 או 4 חופות ונשאר לו יתר השבוע לערוך חופות במקום אחר ולהרוויח עבור זה כסף אם מישהו ביקש אותו. אבל הוא לא יכול על חשבון שלוש הפעמים שהוא צריך לערוך חופות בשבוע לנסוע עכשיו לחיפה. 
<הראל גולדברג:>
מוסכם לגמרי. 

<רוני טיסר:>
אתם מסכימים שהשר יקבע גם לרבני ערים?

<דוד אזולאי:>
את יודעת מה המשמעות של מה שאמרת עכשיו? זה אומר שאם קובעים לרב מכסה חודשית של חופות, יבואו רבני השכונות ויגידו לו: אל תטיל עלינו משימות, קודם כול תמלא את המכסה שלך, אחר-כך תבוא לדבר אתנו. 

<שולי מועלם-רפאלי:>
בסדר גמור. מה רע באמירה הזאת? מה הבעיה?

<דוד אזולאי:>
הכול נופל על רב העיר. 

<שולי מועלם-רפאלי:>
מה פתאום?

<היו"ר מירי רגב:>
יקבע השר בתקנות ויביא את זה לפה. יקבע השר בתקנות שרב עיר צריך לערוך X חתונות בחודש, 10 או 15 חתונות בחודש, לא משנה כמה יקבע. אלה החתונות שעליו לערוך בחודש. 

<דוד אזולאי:>
ומה עם רב שכונה?

<היו"ר מירי רגב:>
יקבע גם לרב שכונה. מה זאת אומרת, אנשים מתחתנים וזה הפך למצב שרבנים מתעשרים מזה? זוג מתחתן, משלם 700 שקל, משלם את האגרה. קודם כול שזה יהיה. אם אני רוצה דווקא את רב לאו או את הרב פינטו או רב אחר אז אשלם לו יותר. דרך אגב, גם פה צריך להחליט כמה ישלמו. 

<הראל גולדברג:>
בהתאם לתקנות. 

<שולי מועלם-רפאלי:>
בהתאם לתקנות של סגן השר. 

<דוד אזולאי:>
את ממסדת את התשלום לרב, דבר שלא היה עד היום. 

<היו"ר מירי רגב:>
נכון. 

<דוד אזולאי:>
יש בזה טעם לפגם. 

<שולי מועלם-רפאלי:>
עד היום הוא לקח כסף בלי שידעו על כך ומהיום הוא ייקח כסף אחרי שיקבל אישור. 

<דוד אזולאי:>
אומרת היושבת-ראש, אחרי שקבעו מכסה לרב עיר כמה חופות עליו לערוך, ואם בכל זאת בא זוג ומבקש שהוא יערוך את החופה וזה עובר את המכסה שלו צריך לקבוע תשלום לרב. אתם ממסדים את התשלום. לא זה המטרה של הצעת החוק. 

<היו"ר מירי רגב:>
נכון. גם רב צריך להתפרנס בכבוד. המשכורת של הרבנים לא גבוהה ובאמת הם צריכים להתפרנס בכבוד, גם רבני ערים וגם רבני שכונות. עכשיו אנחנו רוצים למסד את הדברים. מה שהיה עד עכשיו, היה. זה שכל זוג נותן כמה שהוא נותן, הם לא יודעים כמה נותנים. שאלתי 100 חברים כמה אני צריכה לתת לרב שבא להשיא אותי. כמה צריך לתת? 1,000? 2,000? 3,000? 2,500? כמה נותנים?

<אורי מקלב:>
הגיע רב אחד, ואדם שהרב קידש את הבת שלו שאל: כמה אני צריך לתת לך, אדוני הרב? אז הוא אמר: כמה שהבת שלך שווה... הוא נתן לו 10 שקלים. אז הרב החזיר לו עודף 9.50 שקלים... זה אם את שואלת כמה צריך לתת לרב- - - 

<הראל גולדברג:>
שני דברים. דבר ראשון, אני לא חושב שהשר צריך לקבוע כמה חופות רב העיר צריך לערוך בחודש. 
<היו"ר מירי רגב:>
בטח שהוא צריך. אם לא, לא אפתח פתח שהוא יערוך חופות במקום אחר. אי אפשר לאכול את העוגה ולהשאיר אותה שלמה, גם אצלכם, לא רק אצלנו. 

<הראל גולדברג:>
אם גברתי תאפשר לי להשלים את המשפט היא תראה שלכך התכוונתי. אני כן חושב שצריך להיכתב שככל שרב רוצה לערוך חופות במקום אחר הוא יהיה חייב לערוך מינימום חופות בעירו. כלומר, מראש אני לא בטוח שהשר צריך לקבוע שהרב חייב לערוך 3-4 חופות בחודש. 

<היו"ר מירי רגב:>
מה המינימום? מי יקבע את המינימום?

<הראל גולדברג:>
השר קובע את המינימום, אבל זה לא חובה על הרב. אם הרב רוצה לחתן מחוץ לעיר- - - 

<היו"ר מירי רגב:>
מה אתה אומר... אז מה החובה? אז לשם מה השר קובע מינימום? כדי לריב עם כולם, לקבוע תקנות ובסוף שאתה לא תעשה את זה?

<הראל גולדברג:>
רב לא יוכל לקבל תמורה בעד חופות מחוץ לתחומו, נקודה. מתי הוא כן יוכל לקבל תמורה? כאשר הוא עורך מינימום חופות בתוך עירו. כלומר, כל עוד הוא לא ערך מינימום חופות בתחום עירו אנחנו נתנגד לכך שהוא יערוך חופות מחוץ לתחומו. כלומר, הוא לא יוכל למשוך את החבל משני קצותיו. 

<שולי מועלם-רפאלי:>
הראל גולדברג, אני חושבת שאתה עושה הפוך על הפוך. 

<הראל גולדברג:>
אני סבור שלא צריך לחייב רבני עיר דווקא לערוך X חופות בעירם. זה לא ראוי. 

<שולי מועלם-רפאלי:>
אני רוצה לחזור לתחילת הדיון. רבני ערים הם עובדי ציבור. תוך כדי דיון אני בודקת. רב עיר שאין לו רכב יש לו החזקת רכב, אז הנה הורדנו מן השולחן משהו אחד. 

<הראל גולדברג:>
כמו לכולנו. 

<שולי מועלם-רפאלי:>
בסדר גמור. אבל כשאני נוסעת לתת הרצאה באיזה מקום לא נותנים לי עוד כסף. אם זה כמו כולנו אז בבקשה כמו כולנו, אבל אי אפשר להגיד "כמו כולנו" במקרה אחד ולא "כמו כולנו" במקרה אחר. 

<אורי מקלב:>
מה המשכורת של רב עיר?

<שולי מועלם-רפאלי:>
יגיד לך משה בכר שהמשכורת של רב עיר גבוהה יותר משלנו. 

<איגי פז:>
תלוי באיזה דור. ממש לא. אולי נשמע את נציג משרד האוצר. 
<אורי מקלב:>
ומה השכר של רבני שכונות?

<שולי מועלם-רפאלי:>
דיברתי על רב עיר. 

<היו"ר מירי רגב:>
את רוצה להעביר את הצעת החוק היום או את רוצה רק לדבר? נציג משרד האוצר, בבקשה. 

<משה בכר:>
תודה, גברתי היושבת-ראש. קודם כול, הנוסח שמונח כאן מקובל עלינו ותואם אתנו מראש. זה דבר ראשון. 

דבר שני, אני מציע שנעשה חלוקה בנוגע למה שהעלו עכשיו לגבי רב עיר, כפי שההצעה עושה, בין רב עיר לרב שכונה ורב אזור. רב שכונה ורב אזור, בכפוף לכללים לעבודה נוספת, לעבודה פרטית, מותר לו לקבל תמורה, כמובן אם הוא קיים את החובות שלו. 

<היו"ר מירי רגב:>
זהו, אז אני רוצה לקבוע מה הן החובות שלו. היום לא קבוע מה החובות שלו. אני לא נגד שהוא יקבל תמורה. 

<משה בכר:>
זה בסדר. ועל זה השר צריך להתקין תקנות. 

<דוד אזולאי:>
מי יקבע את החובות שלו?
<משה בכר:>
השר. 

<דוד אזולאי:>
הוא צריך לקבל אישור לעבודה נוספת. 

<משה בכר:>
כמו כל עובד ציבור. מעבר לכך שהוא ממלא את החובות שלו יש גם סייגים לעבודה נוספת, כמו שלכל עובד ציבור יש סייגים לעבודה נוספת, כולל לי וכולל למי שנמצא כאן בחדר. 

<ישראל אייכלר:>
מה השכר של רב שכונה?

<משה בכר:>
רב שכונה, בפעם האחרונה שבדקתי השכר הממוצע נע בין 10,000-15,000 שקל. 

<חזקיהו סאמין:>
רבני שכונה מקבלים 4,500 או 3,500 שקל בבסיס. הם יכולים להגיע אולי ל-4,500 או 5,000 שקל. 

<היו"ר מירי רגב:>
אני מבטיחה לך, נציג משרד האוצר, אם מישהו חושב שהחוק הזה יעבור בלי שהתקנות האלה יאושרו בוועדת הפנים הוא טועה, זה דבר אחד. דבר שני, אם מישהו חושב שייקבע מינימום חופות בלי שנדע מה באמת השכר של רב שכונה ורב עיר, אתם גם טועים. בינתיים עד שנאשר את זה לקריאה הראשונה תעשו שיעורי בית. 

<דוד אזולאי:>
גם רב עיר לא מקבל היום 20,000 שקל כפי שהיה פעם. 

<משה בכר:>
אני אומר שוב, השכר של רבני השכונות- - - 

<אורי מקלב:>
רב שכונות בירושלים הוא רב של 50,000 איש. 

<דוד אזולאי:>
יש רבני ערים שמרוויחים 10,000-12,000 שקל ברוטו.

<משה בכר:>
השכר של רבני שכונות – אגב על רבני השכונות ורבני אזורים חלה חוקת העבודה, כמו על כל עובד עירייה אחר. 

<ישראל אייכלר:>
אז למה אתה צריך חוק נפרד?

<משה בכר:>
הסייג של עבודה פרטית הוא אגב לפי חוקת העבודה, כי חוקת העבודה קובעת שאסור לעבוד בעבודה פרטית פרט לנסיבות מסוימות. השכר של רבני השכונות ורבני האזורים נקבע בהסכמים קיבוציים שנחתמים בין המועצות הדתיות לבין הארגון שמייצג את רבני השכונות, שזה ההסתדרות הכללית החדשה. זה דבר אחד. 

פעם אחרונה שבדקתי השכר לא היה 4,000 שקל. זה אולי הבסיס. 

<דוד אזולאי:>
4,200 שקל. 

<היו"ר מירי רגב:>
מה אתה רוצה להוסיף לדיון?

<משה בכר:>
זה לגבי רבני שכונות, שלהם כאמור החוק כן מאפשר עבודה פרטית, כמובן בכפוף לכך שהרב קיים את כל חובותיו והוא קיבל אישור לעבודה פרטית. 

רב עיר זה נושא אחר לגמרי. רב עיר קודם כול הוא סוג של נבחר ציבור, כלומר הוא נבחר בהליך, והשכר שלו נקבע בהחלטת ממשלה כממוצע בין שכר ראש העירייה לשכר סגנו. כלומר, זה שכר של נבחרי ציבור. 
<דוד אזולאי:>
היה. אתה לא מעודכן. אתם מציג כאן פרטים לא מעודכנים. תלמד את הנושא ורק אז תבוא לפה. 

<היו"ר מירי רגב:>
אבל במה הוסיף לנו עכשיו לדיון נציג משרד האוצר?

<משה בכר:>
אני אומר שיש הבדל בין רב עיר לרב שכונה. 

<היו"ר מירי רגב:>
אני צריכה אותך כדי שתגיד לי שיש הבדל ביניהם? מה אתה מוסיף לנו עכשיו לדיון? אנחנו אומרים עכשיו שאנחנו רוצים שזוג שמתחתן לא ישלם מעבר לאגרה בסך 700 שקלים. אם רוצה זוג מסוים שמי שיבוא לחתן אותו יהיה לא רב העיר אלא דווקא רב מירושלים הוא יזמין אותו וישלם לו את מה שאנחנו נקבע, עד כמה שאפשר, בתקנות. הרב מירושלים כדי לבוא לחתן את הילדים שלי, בעזרת השם, בראש העין, או היכן שזה יהיה, יוכל לבוא אחרי שהוא סיים את החובות שלו בעירו. כמה חתונות הוא צריך יהיה לערוך בעיר שלו – אנחנו נקבע עכשיו. במה אתה עכשיו קשור לעניין?

<משה בכר:>
לגבי כל זה אני מסכים, לגבי רב שכונה ולגבי רב אזור. אבל לגבי רב עיר, קודם כול שכרו הוא של נבחר, זה דבר ראשון. 

<דוד אזולאי:>
לא, לא. סלח לי, אני לא מקבל את זה. הוא לא יודע על מה הוא מדבר. רב עיר לא מקבל משכורת של נבחר ציבור. זה היה פעם אבל זה נגמר. 

<משה בכר:>
זה דבר ראשון. דבר שני- - - 

<דוד אזולאי:>
זה לא דבר ראשון. תחזור בך. אתה אומר דברים לא נכונים. 

<איגי פז:>
קיימנו דיון בנושא הזה אצל שי ניצן ובדיון הזה נכחו גם נציגים של המשרד לשירותי דת וגם נציג של הרבנות הראשית. הוסכם על כולם שלגבי רבני ערים יהיה איסור כללי וגורף. הרציונל הוא, בגלל שהמשכורת שלהם מאפשרת את זה, ואם הם רוצים מעבר לזה זה יהיה דבר שהם מקבלים על עצמם. 

<אורי מקלב:>
יש לי הצעה שלא מצריכה גיוס חברי כנסת, אני גם אצביע בעד, ולא משנה את מהות החוק, אם תרשי לי. אני חושב גם בקשר לחזות של החוק הזה. במקום לכתוב "איסור קבלת תמורה בעד עריכת נישואין" וכל הנלווה לכך, שלא ברור לנו איך באמת שר הדתות יוכל להתקין תקנות. מה ההבדל בין עיר של 50,000 תושבים לעיר של 100,000 תושבים? מה קורה בעיר כמו ירושלים שרוב הזוגות לא מתחתנים בה אלא נוסעים לראש העין להתחתן, נרשמים בירושלים כי היא עיר הבירה ובגלל כל מיני סיבות אחרות רובם לא מתחתנים בירושלים אלא במקום אחר? אז מי יקבע? אינו דומה רב העיר גדרה, שרוב החתונות של תושבי עירו נערכות בסביבה שלו לרב העיר נתניה, שרוב החתונות של תושבי העיר נערכות בחדרה והוא צריך לנסוע כל הזמן לחדרה. 

<שולי מועלם-רפאלי:>
יקבע מנכ"ל הרבנות הראשית. 

<אורי מקלב:>
אני מציע, גם למען החזות של העניין, לפי מה שאמרת, גברתי היושבת-ראש, אנחנו חושבים שכל זוג שנרשם לנישואין יש לו זכות לקבל עריכת נישואין ללא תמורה, כך צריך להיות, על-ידי רב העיר או רב השכונה באותה עיר, מה זה משנה. 
<היו"ר מירי רגב:>
לזה אנחנו מסכימים. עכשיו בוא נתקדם הלאה. 

<אורי מקלב:>
בתקנות- - -

<היו"ר מירי רגב:>
עזוב את התקנות. כל החוק הזה הוא אמצעי. מה שחשוב לנו זה המטרה. המטרה, שזוג שמתחתן לא יהיה משאבת כסף לכל מי שרוצה. 

<אורי מקלב:>
על זה אין ויכוח. 

<היו"ר מירי רגב:>
עד כאן אנחנו מסכימים. כל זוג שמתחתן במדינת ישראל ישלם אגרה בסך 700 שקלים. 

<אורי מקלב:>
כולל עבור עריכת נישואין. 

<היו"ר מירי רגב:>
כולל הכול. הזוג שרוצה להתחתן רוצה רב מסוים שנחשב יותר. מה לעשות, לא כל הרבנים הם אותו דבר, יש רבנים שמצליחים יותר ורבנים שמצליחים פחות, חלק בצדק, חלק לא בצדק, לחלק יש יחסי ציבור, לחלק לא, לא משנה מה. רוצה רב שהוא יותר "סלב". הוא צריך לשלם עבור זה יותר?

<ישראל אייכלר:>
למה לא?

<איגי פז:>
כמו כשאדם רוצה רופא פרטי. 

<היו"ר מירי רגב:>
אני שואלת אותך, הוא צריך לשלם עבור זה יותר?

<אורי מקלב:>
אם זה לפי בחירה והוא רוצה לשלם לו, שיעשה את זה על-פי מחיר השוק, כן. 

<היו"ר מירי רגב:>
יפה. אם מישהו רוצה רב מסוים, לא מהאזור שלו, וזה מטריח את אותו רב- - - 

<אורי מקלב:>
מה את אומרת? למה את רוצה לאסור עליו לבקש את אותו רב? הרב הזה הוא הרב של תל-אביב וכולם רוצים אותו, לדוגמה. מה את רוצה? שזה לא יהיה על חשבון בני עירו. דהיינו, קודם כול חלה עליו חובה. 

<שולי מועלם-רפאלי:>
כולנו אומרים אותו דבר. זה הצעת החוק, חבר הכנסת מקלב. 

<אורי מקלב:>
אגיד לכם איפה ההבדל בינינו. אני מציע שהתקנות של השר יקבעו שיש חובה על המועצה הדתית, במקום שיש מועצה דתית, שהחלוקה צריכה להיעשות על-ידי אותה מועצה דתית איזה רב הולך, מתי הולך רב השכונה. יכול להיות שאותה מועצה דתית תשכור רבנים שהם מסדרי קידושין לצורך העניין מתקציבה, יכול להיות שזה מותר לה והיא תשלח אותם. עכשיו לקבוע מינימום חתונות שרב צריך לערוך? 

<שולי מועלם-רפאלי:>
ברור שכן. 

<אורי מקלב:>
אני תומך בהצעת החוק הזאת אבל- - - 

<היו"ר מירי רגב:>
חבר הכנסת מקלב, אגיד לך מה תהיה הבעיה. אם לא נקבע מינימום של חופות, הרי איך הוא יכול לקבוע מינימום? הרי הרב יאמר: אני עובד קשה עד עכשיו. ישאלו אותו מה הוא עשה עד עכשיו, כמה חופות הוא ערך עד עכשיו והרב יצטרך להגיד. אז עושים ממוצעים. הרי אי אפשר לקחת במאה אחוז, עושים ממוצע, כמה עד עכשיו הרב הזה עשה, כמה הרב האחר עשה, ואז אתה אומר כמה הוא יכול לעשות וכמה אני רוצה להוסיף לו כי אני רוצה שהוא יתפרנס טוב יותר. אם מישהו רוצה אותו, בבקשה, שייתן לו יותר. אפשר לעשות את זה. זה לא פוגע בכלום. זה בעצם משלים את מה שאתה אומר. 
<אורי מקלב:>
זה חצי עיוות. רב של שכונה בירושלים, במקרה דווקא אותו רוצים יותר ויש רבנים אחרים שפחות רוצים אותם, ויש לו עבודה, הוא צריך לעשות את חובתו.
<היו"ר מירי רגב:>
אבל זה מה שאנחנו אומרים. 

<שולי מועלם-רפאלי:>
אבל זה מה שאומרת הצעת החוק, חבר הכנסת מקלב. 
<אורי מקלב:>
הצעת החוק צריכה להיות אחרת. אנחנו קובעים שהרבנות צריכה להעמיד מסדר קידושין לכל זוג שנרשם.
<היו"ר מירי רגב:>
נכון, זה הצעת החוק. 

<אורי מקלב:>
מי יעשה את זה ואיך יעשה את זה?
<היו"ר מירי רגב:>
השר לענייני דתות. 

<אורי מקלב:>
אם יש אפשרות שהשר יקבע לגבי כל עיר – לפי דעתי זה דבר שאי אפשר לקבוע אותו אמיתית וזה גם לא הוגן כלפי הרבנים ולא תואם את המציאות בשטח. 
<היו"ר מירי רגב:>
אז מי יקבע?

<אורי מקלב:>
המועצה הדתית, אותה רבנות תקבע את הסדר. היא תגיש תוכנית לשר שצריך יהיה לאשר אותה. 
<היו"ר מירי רגב:>
אותי לא מעניין אם היא תגיש תוכנית לשר או השר יחליט. אותי מעניין רק דבר אחד, שבתקנות ייקבע המספר המקסימלי של חופות שהוא צריך לערוך בעיר שלו. 
<אורי מקלב:>
למה את מתערבת בזה? אם הוא מסתדר עם רבני השכונות, למה את מתערבת בזה?
<שולי מועלם-רפאלי:>
אני לא רוצה שהוא "יסתדר".

<היו"ר מירי רגב:>
חבר הכנסת מקלב, ראית פה איך "הסתדרו" 4-5 אנשים מאותה סיעה לפני כן בעניין ראשי עיריות? כך הם "יסתדרו", כשרב השכונה, שתלוי ברב העיר, לא רוצה להסתדר אתו, כי אם הוא צריך להסתדר אתו – לא נעים לו. אז הוא רוצה שיקבעו לו. אני לא רוצה ש"יסתדרו". 
<אורי מקלב:>
במציאות הרי בדברים אחרים רב העיר כן קובע לו משימות. יש הרי חלוקה ביניהם. הרי הוא צריך לראות את העירובים ואת המקוואות. יש הרי חלוקה. 
<היו"ר מירי רגב:>
הבנו את עמדתך. 

<אורי מקלב:>
למה השר כן יכול להכתיב והרב לא יכול להכתיב? זה דבר אחד. 

דבר שני, אני גם לא אומר שיעשה את זה לבד. אני אומר שישלח את זה לאישור השר. בסופו של דבר חלוקת העבודה ביניהם היא בהתאמה למקום בו הם גרים. בסופו של דבר אנחנו צריכים לראות מוצר מוגמר שמשמעותו חיוב לתת שירותי סידור קידושין לכל זוג שמבקש להינשא. עכשיו לקבוע שהשר יקבע בכל עיר ובכל שכונה – הוא לא יכול לקבוע דבר כזה. הוא צריך לקבוע קווים כלליים. 

<שולי מועלם-רפאלי:>
בטח שכן. 
<ישראל אייכלר:>
אני מבקש רשות דיבור. כולנו מסכימים שזוג שרוצה להתחתן זכאי בתמורה לאגרה ששילם לקבל את עריכת הנישואין כדת וכדין ובצורה הכי יפה. מצד שני, אנחנו יודעים שיש מגמה של מלחמה, שהרפורמים והקונסרבטיבים משלמים הון עתק לחברי כנסת ולארגונים ולעיתונאים כדי ליצור אווירה עוינת נגד הדת היהודית בכל דבר שנוגע. 
<שולי מועלם-רפאלי:>
אני יוצאת החוצה ותקראי לי כשהוא יסיים. אני מוחה על הדיבור הזה. 

<היו"ר מירי רגב:>
אז אני מסיימת את הדיון. סליחה, אל תשחקי פה משחקים. תשמעי את מה שהוא רוצה להגיד. 
<שולי מועלם-רפאלי:>
אבל הוא לא יכול להגיד לי שהרפורמים נותנים לי כסף. זה מה שאתה אומר. 

<ישראל אייכלר:>
לא דיברתי עליך בכלל. 

<שולי מועלם-רפאלי:>
זה מה שאתה אומר. 

<היו"ר מירי רגב:>
הוא יגיד מה שהוא רוצה ואת תגידי מה שאת רוצה. אם את יוצאת, הדיון מסתיים. משחקים אל תשחקי אצלי בוועדה. 

<שולי מועלם-רפאלי:>
את נותנת לו להגיד דברים לא ראויים עלי.

<דוד אזולאי:>
הוא לא כיוון אליך. 

<שולי מועלם-רפאלי:>
הוא מדבר בדיוק עלי.

<ישראל אייכלר:>
את אומרת הרבה דברים לא ראויים ואני לא מגיב. 

<היו"ר מירי רגב:>
אין בעיה, בשעה 14:00 אסיים את הדיון. תמשיכו להתווכח ביניכם. 
<אורי מקלב:>
מעניין למה את מרגישה שהוא מדבר עליך. 

<היו"ר מירי רגב:>
בשעה 14:00 אסיים את הדיון. תדברו על מה שאתם רוצים. שולי מועלם-רפאלי מובילה. 

<ישראל אייכלר:>
לא העליתי על דעתי שגברת מועלם חושבת שהיא זאת שמקבלת כסף מהרפורמים אבל היא חייבת להודות שאני אומר דברי אמת. יש במדינת ישראל מלחמה נגד הרבנות, נגד הדת היהודית על-ידי ארגונים רפורמים וקונסרבטיבים, כולל האיחוד האירופי ואפילו ה-CIA משלם לקרן החדשה ולכל מיני קרנות ולסניפיהן כדי לכפור ולחתור תחת מעמד הדת היהודית במדינת היהודים. את זה אני חוזר ואומר. אמשיך לומר את זה, ואתם לא תסתמו לנו את הפה גם אם- - -  

<שולי מועלם-רפאלי:>
בזה אני מסכימה אתך. 

<ישראל אייכלר:>
אתם יכולים לשים אותנו בבתי-סוהר. 

<היו"ר מירי רגב:>
בלתי אפשרי כך לקדם דברים. אם כך את מקדמת את הדברים שלך, רע מאוד. 
<ישראל אייכלר:>
אילו היה מדובר פה בהצעת חוק שחלה על כל עובדי המדינה, אם זה למשל עיתונאי ברשות השידור שמנחה איזה אירוע של חברים, שאסור לו לקחת כסף תמורת זה, או פקיד. רב ראשי במדינת ישראל הוא פקיד של הממשלה. 
<היו"ר מירי רגב:>
להם אסור בכלל, דרך אגב. 

<ישראל אייכלר:>
אמרת שיש תוספת עבודה, מותר לקחת עבודה פרטית.

<רוני טיסר:>
יש אישור לעבודה פרטית אך לא בניגוד לכללי עבודה פרטית. רבנים לא יכולים לעשות משהו שהוא מנוגד לכך. 
<ישראל אייכלר:>
הבנתי בדיוק מה אמרתם, וחבר הכנסת אזולאי כבר שאל את השאלות וקיבל תשובות. כל עובדי הציבור, יש איזה תקנון, ולא אתנגד שגם הרבנים יהיו בכלל עובדי הציבור. כפי שאסור לעובד ציבור אחר, אסור לרב. מה שמותר לעובד ציבור אחר, מותר לרב. ובעיקר סנקציה שיש על עובדי ציבור אחרים תהיה גם על רבנים.
<היו"ר מירי רגב:>
בדיוק כמו עובדי ציבור. 

<ישראל אייכלר:>
זה בדיוק מה שאני רוצה, שיחול אותו דבר. לא יהיו סנקציות מיוחדות לרבנים, בשום פנים ואופן. לזה אני מתנגד בכל תוקף.
<היו"ר מירי רגב:>
חד וחלק. אני מתכוונת לסכם גם את זה. 

<ישראל אייכלר:>
אם הדבר יהיה ככל עובדי המדינה אז גם לא צריך את הצעת החוק הזאת. יש מאסה של חקיקה אנטי רבנות, חקיקה אנטי דתית. אפילו רבני "צהר", שאינם נמנים על הרפורמים, גם הם מצטרפים לרוח הרעה נגד הרבנות הראשית כי הם רצו שיהיה מטעמם רב ראשי. לכן נתנגד בכל תוקף לכל חקיקה שתבחין בין רבנים ובין עובדי מדינה אחרים. 
<אורי מקלב:>
לפי מה ייקבע? לפי מספר הנרשמים? איך השר יקבע?
<היו"ר מירי רגב:>
זה לא עניינך איך השר יקבע. השר יביא את זה ואז נדון על זה. תעביר לשר מסמך ותציע לו איך לעשות את זה. 
<אורי מקלב:>
יש לי הצעה, שאציע לחברי לתמוך בה, כולל לגבי הסמכות לשר, אבל בעקבות דבריו של הרב אייכלר אני מציע לשנות את הדימוי- - -

<ישראל אייכלר:>
את כל הגישה הזאת. 

<אורי מקלב:>
במקום לכתוב איסור, לכתוב שחלה חובה על הרבנות הראשית באותה עיר או על רשם הנישואין להעמיד רושם נישואין לכל זוג שנרשם. איך, כמה צריך, מי הרב – השר יקבע ויביא את זה לוועדת הפנים. אנחנו תומכים בזה, לשנות רק איסור קבלת תמורה. למה האנטישמיות הזאת? למה כל הזמן רק הסתה נגד רבנים, שהם לוקחים וכולי?
<ישראל אייכלר:>
זאת המטרה של הצעת החוק. שום דבר אחר. 
<אורי מקלב:>
אני הולך על-פי אותה מטרה, באותה תכלית. רואים מאיפה כל ההשקפה שלכם מגיעה ומאיפה ההשקפה שלי מגיעה.
<ישראל אייכלר:>
אתם פשוט נלחמים נגד היהדות. 

<אורי מקלב:>
אני באמת רוצה שאותו זוג יקבל קידושין, אבל אתם רוצים רק לראות שהרב מקבל. אני אוסר עליו לקבל מעל השולחן ומתחת לשולחן. 

<היו"ר מירי רגב:>
אני בכלל לא חשבתי על הכיוון הזה, אבל כל אחד שומע את זה באוזניים שלו. 

<ישראל אייכלר:>
יש סתירה בין החוקים שלהם עצמם. 

<היו"ר מירי רגב:>
חבר הכנסת מקלב, הבנתי את עמדתך. די, אי אפשר לחזור עליה מאה פעמים. אחרי שהסברת חמישים פעמים קלטתי אותה. 

<ישראל אייכלר:>
מצד אחד, הם רוצים שאדם יוכל להירשם בכל מקום שהוא רוצה. מצד שני, מונעים מבני הזוג לקחת כל רב שהם רוצים. אם אתם כל-כך דמוקרטיים ואתם רוצים לאפשר להירשם בכל מקום, תרשו לבני הזוג לקחת כל רב שהם רוצים. 
<היו"ר מירי רגב:>
דרך אגב, אין לי בעיה שגם זה יבוא בתקנות, שייקחו כל רב שהם רוצים, כל עוד לכל רב יהיו X חתונות שעליו לערוך. 
<ישראל אייכלר:>
אני מסכים לזה.

<הראל גולדברג:>
גם אדם פרטי? רב עובד ציבור. זה מה שכתוב בהצעת החוק. 

גברתי היושבת-ראש, רק עוד דבר אחד. אנחנו מבקשים – ואת זה כתבנו במייל לפני כמה שבועות – שהתקנות יהיו בקביעת השר ובהסכמת הרב הראשי לישראל שמכהן כנשיא מועצת הרבנות הראשית. 

<היו"ר מירי רגב:>
אותי זה לא מעניין, בקביעת הרב הראשי או לא. עם כל הכבוד לרבנות הראשית, בינתיים הם לא באו פעם אחת לוועדה הזאת. 
<הראל גולדברג:>
אני נציג הרבנות הראשית פה. 
<היו"ר מירי רגב:>
יפה, אתה הגעת. כל פעם שאנחנו מזמינים אותם הם לא מגיעים. הזמנו אותם לכמה דיונים. הבנתי את היחס שלכם אלינו, אותו יחס תקבלו אתם. 

<הראל גולדברג:>
אני לא יודע על מה גברתי מדברת. כל פעם שאנחנו מוזמנים לפה אנחנו מגיעים. 

<היו"ר מירי רגב:>
אתה לא יודע אז תלמד. כל ענייני התקנות יאושרו פה בוועדת הפנים והגנת הסביבה, נקודה. 

<הראל גולדברג:>
זה בקשה של השר?
<היו"ר מירי רגב:>
כל התקנות ידונו פה בוועדה. 

<הראל גולדברג:>
אני לא אומר שזה לא יאושר בוועדה. אני רק אומר שהשר יקבע את זה בהסכמת הרב הראשי. 

<שולי מועלם-רפאלי:>
לא כדאי, הראל גולדברג. 

<היו"ר מירי רגב:>
ואם הוא לא יסכים? אתה רוצה שגם את התקנות לגבי הר הבית נקבע עם הרבנות הראשית?
<הראל גולדברג:>
גברתי, הרב הראשי לישראל הוא "אורגן" ביצועי.

<היו"ר מירי רגב:>
אני שואלת אותך, אתה רוצה שגם את התקנות בעניין הר הבית נקבע עם הרב הראשי, שמתנגד לעלות להר הבית?
<הראל גולדברג:>
הרב הראשי הוא "אורגן" ביצועי, הוא חלק מהרשות המבצעת. 
<דוד צור:>
זה בערך כמו שנחוקק חוק בתחום ביטחון פנים ונגיד שהוא חייב להיות בהסכמת המפכ"ל, או נחוקק חוק בנושא ביטחון ונגיד שהוא חייב להיות בהסכמת הרמטכ"ל.
<הראל גולדברג:>
מפכ"ל לא נבחר באמצעות אסיפה בוחרת של 150 איש. לרב הראשי יש מאפיינים של נבחר ציבור. 
<דוד צור:>
הוא כפוף לשר?

<הראל גולדברג:>
לא, ממש לא. אדוני מוזמן להסתכל בחוק הרבנות הראשית לישראל. ממש לא. 

<דוד צור:>
פעם ראשונה אני שומע שחוק של הכנסת צריך לעבור הסכמה של הרב הראשי.

<הראל גולדברג:>
לא ביקשתי את מועצת הרבנות הראשית.

<היו"ר מירי רגב:>
לא. לא.  

<איגי פז:>
מדובר בתקנות שהן מינהליות בכלל. מדובר בעניין מינהלי. 
<היו"ר מירי רגב:>
משרד הדתות, יש לכם מה להגיד על זה? טוב שהגעת אחרי תחילת הדיון. זה התחילה נורא מוקדם בבוקר, היה קשה להגיע בזמן... בבקשה. אני מבקשת שלהבא תגיעו בזמן לדיונים.  
<חזקיהו סאמין:>
בעיקרון אם נמנע מבני זוג מלקחת איזה רב שהם רוצים למעשה אנחנו חוטאים למטרה. אנחנו רוצים כאן להקל על בני הזוג. למעשה בחוק הזה כשאנחנו אומרים שבני זוג ממקום אחר לא יכולים להזמין את הרב כי הוא לא יכול לקחת כסף ממילא אז אנחנו חוטאים למטרה. אנחנו גורמים למעשה למצב שבני הזוג ייפגעו מזה. 
<היו"ר מירי רגב:>
אבל רב העיר יכול שלא לקבל עבור זה כסף. הוא עושה מצווה גדולה. 
<חזקיהו סאמין:>
אני מציע שרבני ערים שזה מחוץ למקומם, לדוגמה רב העיר של גבעתיים שמישהו מתל-אביב רוצה להזמין אותו, לדעתי הוא יכול לקחת כסף, כמובן בהתאם לתקנות. 

<אורי מקלב:>
התקנות יכולות לאפשר את זה. 

<רוני טיסר:>
לפי הנוסח הנוכחי לא. 
<אורי מקלב:>
למה התקנות לא יכולות לאפשר את זה?

<היו"ר מירי רגב:>
הנוסח הוא נוסח, אבל הוועדה הזאת לא אומרת "אמן" אחר כל הצעת חוק שמגיעה אליה. יכול להיות שכן נקבל את עמדת השר. 

<אורי מקלב:>
אבל היועצת המשפטית אומרת שלא. 

<היו"ר מירי רגב:>
היועצת המשפטית היא יועצת משפטית. 

<רוני טיסר:>
אני רק אומרת מה הנוסח. הוועדה יכולה להחליט כרצונה. 

<היו"ר מירי רגב:>
אני חושבת שבין הקריאה הראשונה, כדי להתקדם כבר עם הצעת החוק הזאת, לבין הקריאה השנייה והשלישית נסכם פה כמה דברים שעליהם נדון. 

<שולי מועלם-רפאלי:>
זה מה שסוכם ביני ובין הראל גולדברג, נציג הרבנות הראשית. 

<דוד אזולאי:>
גברתי היושבת-ראש, יש פה קודם כול דבר אחד שאני מניח שהיתה בו תקלה שלא במכוון. לרבנים יש נציגות – ועד הרבנים – ואני לא רואה שהם נמצאים פה. מן הראוי שאנשי ועד הרבנים היו מוזמנים לומר את עמדתם בעניין הזה. יש ועד של רבני ערים. 

<קריאה:>
יש ארגון רבני שכונות, ארגון רבני ערים. 

<דוד אזולאי:>
אני מניח שהיתה פה תקלה. 
<היו"ר מירי רגב:>
היתה תקלה, חד-משמעית. אני חושבת שאתה צודק במאה אחוז. 
<דוד אזולאי:>
אני מבקש שיוזמנו לכאן הנציגים האלה. האנשים האלה הם בעלי ניסיון, הם נוגעים בעניין. איך ייתכן שאנחנו מקיימים כאן דיון מבלי לשמוע אותם? 
<דוד צור:>
הם לא יודעים על דיון כזה?
<אורי מקלב:>
לא. למה שיידעו?

<דוד אזולאי:>
זה דבר אחד. 

גברתי היושבת-ראש, אני רוצה להסב את תשומת לבך, לא מזמן עבר חוק אזורי רישום נישואין במדינת ישראל, לפיו כל אחד יכול להירשם היכן שהוא רוצה. פה בעצם מה שאנחנו עושים, אדם נרשם היכן שהוא רוצה אבל עכשיו קובעים שרב של אותה עיר יערוך את החופה. אז בואו ניתן גם פה חופש לרבנים, שכל אחד יערוך חופה היכן שהוא רוצה. 
<היו"ר מירי רגב:>
אין לי בעיה. כל עוד הוא לא ייקח עבור זה כסף אין לי בעיה. 
<שולי מועלם-רפאלי:>
אבל אם הוא לא לוקח עבור זה כסף לא עוצרים אותו מלעשות את זה. 
<דוד אזולאי:>
שולי מועלם, אני רוצה שתביני, אני לא נגדך בהצעת החוק הזאת. 
<שולי מועלם-רפאלי:>
אתה לא נגדי, אבל פעם אחרי פעם אתם ממסמסים את זה, פעם אחרי פעם אתם מעלים דברים בדקה האחרונה, אחרי שבמשך חודשים אנחנו עובדים על זה. אז בואו, אתם יכולים להגיד שאתם לא נגדי, זה בסדר גמור, אני גם לא לוקחת את זה באופן אישי, אבל החוק הזה, גם לטענה שלא היו פה נציגי הרבנות בדיונים, בדיון הראשון והשני ישב פה נתן נתנזון (נוס), שהוא נציג רבני הערים והשכונות. אז אי אפשר להגיד דברים כאלה. 
<קריאה:>
נתן נתנזון (נוס) לא מייצג את רבני הערים והשכונות. 

<היו"ר מירי רגב:>
עם כל הכבוד לנציגי ועדי רבני הערים, נשמע את עמדתם, אבל הם לא קובעים אם הצעת החוק הזאת תעבור או לא. 

<דוד אזולאי:>
אבל רק לשמוע אותם. אני חוזר ואומר, אני לא בא להגיד כאן שרבנים צריכים לקבל כסף מעבר לשכר שלהם, אבל הבאתי דוגמה לסיטואציות מסוימות שקיימות במציאות וצריך לתת עליהן את הדעת. אנחנו יודעים, מירי רגב, אנחנו מכירים את זה מקרוב. יש אנשים שלא רוצים שרב העיר שלהם ישיא אותם. למה? כי אולי הרב כבר מבוגר, כי אולי אותו רב פחות נעים, אני לא יודע מה. אדם רוצה רב אחר. תאפשרו לו את זה, זה הכול. 

<דוד צור:>
החוק לא אוסר על זה. 

<תמר זנדברג:>
אין חובה על שימוש ברב העיר. 

<דוד אזולאי:>
אבל אתה יודע שיש ביקוש לאותו רב וכולם יבקשו את אותו רב. למה שהוא יסכים לבוא?

<תמר זנדברג:>
אז הוא רוצה אותו רק אם הוא ישלם לו כסף?

<היו"ר מירי רגב:>
יש רק רב אחד בעיר? ומה עם רבני השכונות?

<דוד אזולאי:>
אציג לך דוגמה. אני גר בעיר עכו. בעכו יש רק רב אשכנזי אחד. מה את רוצה עכשיו, שכל הספרדים ילכו לערוך אצלו את החופה? ואם הם רוצים רב ספרדי?
<היו"ר מירי רגב:>
לא. אני תיכף כותבת את זה לדברי הסיכום. 

<דוד אזולאי:>
רב ספרדי אחר צריך לבוא ממרחק. למה שהוא יבוא?

<תמר זנדברג:>
רב ספרדי יבוא רק אם יקבל מעטפה עם שטרות?
<דוד אזולאי:>
אני לא רוצה שישלמו לו אלא שתאפשרו לו. 

<אורי מקלב:>
אני צריך להגיב למה שהיא אומרת? למה את, מציעת הצעת החוק, גברת מועלם, לא מתייחסת? היא אמרה שהרבנים מקבלים מתחת לשולחן מעטפות. זה בדיוק הדימוי של הצעת החוק הזאת. 
<תמר זנדברג:>
לא אמרתי את זה, סליחה. אתה אמרת "מתחת לשולחן", לא אני. 

<שולי מועלם-רפאלי:>
חבר הכנסת מקלב, על מה לבכות, על הראשונות או על האחרונות?

<תמר זנדברג:>
אני רוצה להגיד לך משהו. אני חייבת משהו להעיר. 

<היו"ר מירי רגב:>
לא, את לא יכולה לבוא באמצע הדיון ולהגיד "אני חייבת". 

<שולי מועלם-רפאלי:>
אנחנו רוצים להצביע וצריך לסיים כאן את הדיון עד שעה 14:00, אז בואו נתקדם. 
<תמר זנדברג:>
אם אתם חושבים שאני לא שייכת לדיון הזה, אל תאסרו נישואין אזרחיים ואז ניתן לכם- - -
<שולי מועלם-רפאלי:>
חלילה, לרגע לא אמרתי שאת לא שייכת לדיון הזה. 

<תמר זנדברג:>
אבל מכיוון שאין ברירה- - - 

<קריאה:>
הבית היהודי יאשרו לך את זה. 

<היו"ר מירי רגב:>
תמר זנדברג, דוד אזולאי ואורי מקלב, אני ממש מבקשת. הדבר הכי נכון היה, נציג משרד הדתות, שכל אחד יוכל לקחת כל רב שהוא רוצה, בגלל שהוא יכול להירשם בכל מקום ומשלם 700 שקלים בכל מקום. כל רב שהוא רוצה, ואז הוא יכול לקחת אותו בלי לשלם תוספת. זה הדבר הכי טוב. 
<חזקיהו סאמין:>
זה לא מעשי. 

<היו"ר מירי רגב:>
למה זה לא מעשי?

<חזקיהו סאמין:>
אסביר לך למה. לדוגמה, ובכך אענה גם לנציג משרד האוצר, רב העיר של פתח-תקווה, עכשיו נבחרו שם שני רבנים עיר, מקבל 20,000 שקל ברוטו, שתדעו. על רב עיר יש מעמסה אדירה, מהבוקר ועד הערב. את מצפה שבשעות הערב הוא ילך לעשות חופות לאנשים ולא יקבל עבור זה תמורה? זה לא מעשי. 

<היו"ר מירי רגב:>
אז למה אתה רוצה שבכל זאת- - -

<חזקיהו סאמין:>
מה שזה יביא בסופו של דבר, שאנשים שמבוקשים, כמו הרב לאו וכמו רבני ערים, לא יעשו את זה. 

<דוד צור:>
למה שלא יגיש בקשה לעבודה נוספת בשכר?
<חזקיהו סאמין:>
אני מדבר על רבני ערים שמבקשים אותם מחוץ לעיר. 

<דוד צור:>
תקשיב רגע. כמו כל עובד ציבור אחר שרוצה לעסוק בעבודה נוספת, למשל שופטים ועורכי-דין לעתים מרצים גם באוניברסיטה. כאשר שופט מרצה באוניברסיטה הוא מקבל עבור זה שכר. למה שרב לא יעסוק בעבודה נוספת? החוק מאפשר את זה. 
<אורי מקלב:>
החוק לא מאפשר. תשאל את היועצת המשפטית. 
<דוד צור:>
כל הרעיון הוא למנוע את המצב הזה שבו לאדם לא נעיםכפי שאמר חבר הכנסת מקלב. 

<אורי מקלב:>
החוק לא מאפשר. 

<דוד צור:>
החוק מאפשר את זה, גם היום. 

<היו"ר מירי רגב:>
טוב שאתם תריבו ביניכם האם החוק מאפשר או לא מאפשר. אני רוצה להבין, רב עיר יכול לעבוד בנוסף לתפקידו?

<דוד צור:>
אם הוא מבקש עבודה נוספת בשכר, כמו כל עובד ציבור. 

<הראל גולדברג:>
התשובה היא כן. 

<תמר זנדברג:>
השאלה אם הוא יכול לערוך טקס נישואין. 
<אורי מקלב:>
לפי החוק הזה, לא. 

<דוד צור:>
עבודה נוספת בשכר זה לא לגרף את החצר. 

<אורי מקלב:>
לנקות מדרכות כן? 

<דוד צור:>
לא נכון. 

<אורי מקלב:>
תיכף נשמע את היועץ המשפטי של הוועדה. 

<תומר רוזנר:>
הוא יכול לעשות עבודה פרטית אבל לא חופות.  

<היו"ר מירי רגב:>
עבודה פרטית לא כוללת חופות?

<תומר רוזנר:>
לא. 

<רוני טיסר:>
ההנחיות היום של היועץ המשפטי לממשלה- - - 

<דוד צור:>
אז מה כן? גידול חסה בשטחים?

<תמר זנדברג:>
זה כמו ששופט יכול לשפוט באופן פרטי. 
<היו"ר מירי רגב:>
תנו לשמוע את היועץ המשפטי של הוועדה. 

<אורי מקלב:>
שמעת בדיוק מה הם רוצים. גם אם הוא יעמוד בכל המכסות שלו- - - 
<היו"ר מירי רגב:>
חבר הכנסת מקלב, אי אפשר כך לקבל תשובות בדיון. האם רב עיר יכול לעשות עבודה נוספת לתפקידו, לנהל חופות בעיר אחרת בתשלום? משרד הדתות. 

<חזקיהו סאמין:>
לפי מה שכתוב פה לא. 

<היו"ר מירי רגב:>
עזוב את מה שכתוב פה. היום, מה קורה היום?

<חזקיהו סאמין:>
היום כן. 

<היו"ר מירי רגב:>
זאת אומרת, החוק הזה בא למנוע ממנו לעשות את זה. 

<אילנה מזרחי:>
הוא יכול לקבל החזר הוצאות, לפי מיטב ידיעתי. 

<דוד צור:>
היום כן, בשכר. הוא מצהיר על זה?
<אילנה מזרחי:>
על-פי הנחיית היועץ המשפטי לממשלה, למיטב ידיעתי הוא יכול לקבל החזר הוצאות אבל לא מעבר לכך. 

<היו"ר מירי רגב:>
מה זה החזר הוצאות? על הרכב, על הדלק?
<אילנה מזרחי:>
בגין הנסיעות, לדוגמה. 

<היו"ר מירי רגב:>
זאת אומרת, אם אני רוצה רב עיר, למשל את הרב לאו, ואני גרה בעיר אחרת אז אני צריכה לשלם לו כתוספת את ההוצאות שלו. 

<איגי פז:>
הוצאות נסיעה ודמי ביטול זמן. 

<הראל גולדברג:>
אני מתקן מה שאמרתי קודם. אסור לו לעסוק בעבודה נוספת אם הוא מקבל שכר. לפי סולמות השכר של רב עיר אסור לו לעסוק בעבודה נוספת. אני מתקן את דברי. זה המצב המשפטי הקיים. 
<רוני טיסר:>
יש הנחיות של הרבנות הראשית. 

<דוד צור:>
זה לא חוק, זה הנחיות פנימיות. 

<הראל גולדברג:>
לא, זה תקנות – סעיף 17 לתקנות שירותי הדת היהודיים. 

<תמר זנדברג:>
זאת אומרת, היום יש הרבה רבנים שעוברים על התקנות?
<היו"ר מירי רגב:>
כן, ברור. 

<אילנה מזרחי:>
אני רוצה בהקשר הזה להעיר הערה.

<תמר זנדברג:>
מי אחראי לאכוף את התקנות? אולי לא צריך חוק, אולי צריך לאכוף את התקנות. 

<דוד צור:>
ועוד שאלה, האם אי-פעם זה נאכף?

<אילנה מזרחי:>
השתנה מצב הדברים ב-25 בדצמבר 2013 כאשר הוחל חוק שירות המדינה (משמעת) על עובדי המועצות הדתיות. זה תפנית מאוד משמעותית ורלוונטית בעניין שלנו. באמצע ינואר זה פורסם ברשומות ובסוף אפריל פורסם חוזר מנכ"ל שמפרט את כל ההליך של הגשת תלונות והטיפול בהן באשר לעבירות משמעתיות של עובדי  מועצות דתיות. שוב אני מזכירה, הדין המשמעתי של עובדי המדינה הוחל, בשינויים המתחייבים, לגבי עובדי מועצות דתיות. 
<היו"ר מירי רגב:>
מצוין. כפי שצריך. 

<אילנה מזרחי:>
מכיוון שהחוק הזה בעיקרו עוסק לא ברבני ערים אלא מתייחס גם לרבני ערים אבל מי שהלכה למעשה בפועל בשטח נותן את השירות של עריכת חופה וקידושין הם רבני היישובים- - - 
<שולי מועלם-רפאלי:>
זה לא נכון. זה ממש לא נכון. חברים, אתם אומרים פה דברים הפוכים ממה שנאמר בדיונים שהיו בינינו. לא יעלה על הדעת שבמשך חודשים – סליחה, אני חייבת להעיר את ההערה הזאת – מנהלים דיונים ו-5 דקות לפני הדיון היום אתם נזכרים ברב עיר. לא יעלה על הדעת שאת תגידי פה שמי שעושה בפועל את העבודה זה רבני השכונות ורבני האזורים. גם רבני הערים עושים. 
<אילנה מזרחי:>
גם לבקשתך ההצעה מבקשת לקבוע מספר חופות שרבני שכונות ויישובים צריכים לערוך. 
<שולי מועלם-רפאלי:>
לא רבני ערים. הרי לפני רגע הראל גולדברג אמר לך, דרגת השכר שלהם היא כזאת שאסור להם לעסוק בעבודה נוספת. חברים, על כל זה כבר דיברנו. 
<אילנה מזרחי:>
סליחה, אני לא מבינה למה את כל-כך נסערת. 
<שולי מועלם-רפאלי:>
כי אתם פותחים דברים שסוכמו. 

<אילנה מזרחי:>
כי אני לא מצליחה לסיים  משפט ואחר-כך הדברים שלי מפורשים לא נכון. אשמח לסיים את מה שהתחלתי לומר. ההצעה הזאת מבקשת לקבוע מספר חופות שכל רב יערוך. גם בתפיסה, גם בפועל יש רב עיר אחד, אז יש יותר רבני שכונות. בפועל אם כל רב שכונה צריך לערוך 10 חופות בחודש אז מן הסתם החלק העיקרי של החופות מסופק על-ידי רבני השכונות והיישובים ולא על-ידי הקדקודים. 

<קריאה:>
ולכן?

<אילנה מזרחי:>
לכן החלת הדין המשמעתי על עובדי המועצות הדתיות רלוונטית מאוד בעניין הזה. בהקשר הזה אציין שלכן לתפיסתנו אין מקום לקבוע סנקציה מיוחדת וייעודית כי אם אני בתור עובדת מדינה אגבה שכר שלא בהתאם להוראות של ההיתר לעבודה פרטית שלי "אזכה" לעמוד לדין משמעתי.
<תומר רוזנר:>
לא רק, גברתי. את גם תעברי על חוק שירות הציבור (מתנות). יש עבירה פלילית על כך.
<אילנה מזרחי:>
בסדר, אבל בסופו של דבר יוכלו בדין המשמעתי להשית עליי קנס, להשעות אותי, לפטר אותי, לשלול ממני פיצויי פיטורים או כל מיני עניינים אחרים. אני חושבת שבהקשר הזה זה מספק.
<איגי פז:>
ומה עם רבני ערים שאין להם דין משמעתי היום?
<אילנה מזרחי:>
את עניין רבני הערים צריך לפתור. 

<שולי מועלם-רפאלי:>
את מעקרת את הצעת החוק. אם אין סנקציה זה יחזור למצב שקיים היום. לא. 
<אילנה מזרחי:>
- - -וכן קיבלנו הסכמה.
<שולי מועלם-רפאלי:>
לא, אם אין סנקציה זה חוזר למצב של היום, שראה זה פלא, אומר מבקר המדינה: לא הוגשה אליי בקשה אחת לעבודה פרטית. חברים, או שרוצים להסדיר את הדבר הזה או שלא. אם רוצים לא להסדיר אותו אז "מעולה". 
<אילנה מזרחי:>
אי אפשר להשוות את הדברים לזמנים שלא היה דין משמעתי לעובדי המועצות הדתיות. הדברים האלה שונים. 

<שולי מועלם-רפאלי:>
אומר לך היועץ המשפטי – מומחה גדול ממני, אני לא באה מהתחום בכלל – שזה לא מספיק. 

<אילנה מזרחי:>
למה זה לא מספיק? כי זה לא קורה. אבל זה לא משהו שידעו שהוא- - - 

<היו"ר מירי רגב:>
אני לא רוצה לפתוח את זה עכשיו לדיון. יש לי שאלה אחת בלבד. רב עיר היום עורך חופות או לא? אני שואלת את משרד הדתות. 
<חזקיהו סאמין:>
רב עיר עורך חופות, בוודאי. 

<היו"ר מירי רגב:>
בעיר שלו?

<חזקיהו סאמין:>
בעיר שלו. 

<קריאה:>
כמה רבני ערים עד היום עמדו לדין משמעתי?

<היו"ר מירי רגב:>
בחינם בעיר שלו? 

<קריאה:>
זה שהוא לוקח כסף זה בניגוד לחוק, אבל הוא עושה. 

<דוד אזולאי:>
רבני ערים עושים חופות ללא תמורה? 

<תומר רוזנר:>
תלוי מי. 

<שולי מועלם-רפאלי:>
את זה החוק הזה בא לתקן, דוד אזולאי. 

<תומר רוזנר:>
בלי סנקציה לא ישונה שום דבר. 

<שולי מועלם-רפאלי:>
את זה החוק הזה בא לתקן, את זה שהוא לוקח כסף בניגוד לחוק. 

<אילנה מזרחי:>
יש מגוון של סנקציות שמוסדרות בהליך משמעתי. למה זה לא מספיק לגבי עובדי מועצות דתיות כשזה מספיק לגבי עובדי המדינה? מה שונה?
<תומר רוזנר:>
הסברנו. 

<אילנה מזרחי:>
אני לא מצליחה להבין. אני לא יודעת איזה הסבר נתתם לעניין הזה, פרט לכך ש"זה לא מספיק". בעיניי זה לא הסבר ממצה. 
<תומר רוזנר:>
אל"ף, אין דין משמעתי לרבני ערים. 
<אילנה מזרחי:>
אנחנו לא מדברים על רבני ערים. אמרתי שהדברים האלה לא רלוונטיים ולרבני ערים צריך להיבחן פתרון בנפרד. 

<תומר רוזנר:>
בי"ת, לגבי עובדי המועצות הדתיות, מכיוון שמדובר בתופעה שעליה הצביע מבקר המדינה, שמדובר במשהו שאפשר לכנות אותו מכת מדינה, לא מספיק הסנקציות המשמעתיות. 
<אורי מקלב:>
זה כבר תוספת שלך. 

<אילנה מזרחי:>
אלה דברים שהיו נכונים אבל משתנים. 
<היו"ר מירי רגב:>
אני לא רוצה שיהיו פה שום סנקציות פליליות, עם כל הכבוד. כל סנקציות שחלות על עובדי מדינה יחולו גם עליהם. אני רוצה לסכם כמה דברים ולראות אם זה מקובל על הממשלה. אם זה לא מקובל על הממשלה, תלכי, תעשי שיעורי בית ותחזרי שוב. 
<אורי מקלב:>
מדובר על מקום בו נערכת החתונה או מקום שנרשמו לנישואין? אני שואל גם בחלק הזה. אביא לך דוגמה. באילת נרשמים לנישואין אבל מתחתנים בתל-אביב, אז הרב של אילת צריך לנסוע לתל-אביב כל הזמן?
<שולי מועלם-רפאלי:>
לא. אמרנו שזה יהיה חלק מהתקנות, המספר והגיאוגרפיה. חבר הכנסת מקלב, ענינו על השאלה הזאת לפחות מאה פעמים. אני חשה שיש פה- - -
<דוד צור:>
אין הגבלה פה. הוא יכול לבקש רב בכל מקום. מדובר פה על התשלום.
<תמר זנדברג:>
אתה יודע שלא מדובר על החזר נסיעות. מדובר על רבנים שהם "סלבס", סליחה על הביטוי, ויש זוגות שרוצים אותם. 
<היו"ר מירי רגב:>
אז שישלמו יותר. 

<תמר זנדברג:>
ישלמו יותר למי?

<אורי מקלב:>
את משתמשת בשר"פ? זה בדיוק הדוגמה, מה שלא עשו.
<תומר רוזנר:>
אבל הם יכולים להירשם היכן שהם רוצים, בכל מקום. 

<דוד צור:>
אני אומר שזה יהיה גלוי, שזה יהיה מוצהר, שיבקשו אישור לזה. 

<אורי מקלב:>
החוק לא מאפשר עכשיו. רב עיר לא יוכל להגיש בקשה לעבודה מיוחדת במסגרת היותו נבחר ציבור ולסדר קידושין. הוא יוכל לבקש לנתח חולים, את זה הוא יוכל לבקש, אבל לא יוכל לעסוק בתחום הזה. אני פונה גם למציעת החוק. 

<היו"ר מירי רגב:>
חבר הכנסת מקלב, הבנו אותך. גמרנו. יהיו לנו עוד דיונים על זה. 

<אורי מקלב:>
אנחנו נתמוך בחוק אבל אנחנו מבקשים לשנות את הדבר הזה בעיסוק אחר, לאפשר לו לערוך קידושין, והשר יקבע. 
<היו"ר מירי רגב:>
המטרה של הדיון הזה היא לא לעסוק בתקנות ולא לעסוק בשאלה איך, אלא הכול הוא אמצעי. המטרה שלנו לדאוג לכך שזוג צעיר היום, עם כל העומס של החתונה ועלות החתונה והדיור וכל מה שהם צריכים לעשות, לא ישלם יותר על טקס החתונה. ישלמו 700 שקלים בלבד על אגרת החתונה, זהו. זה מה שאנחנו אומרים. רוצה זוג לקחת רב לא במקום שבו נרשם, כי אם נרשמתי במודיעין אז הרב של מודיעין יערוך לי חופה בחינם על-פי האגרה של 700 שקל ששילמתי, אבל זוג רוצה רב אחר שהוא לא רב העיר או לא רב השכונה, ממקום אחר, אז אותו אחד על-פי מה שנקבע בתקנות יצטרכו לשלם לו יותר. כמה ישלמו לו? זה ייקבע בתקנות. 
<דוד אזולאי:>
מי ישלם?

<היו"ר מירי רגב:>
הזוג.

<דוד אזולאי:>
הוא צריך לתת קבלה אבל. 

<היו"ר מירי רגב:>
נכון, על עבודה נוספת. 

<דוד צור:>
זה על-פי חוק המסים. זה לא קשור לכאן. 
<היו"ר מירי רגב:>
התקנות ייקבעו בוועדת הפנים והגנת הסביבה אחרי שסגן השר לענייני דתות יחליט כמה חופות צריך לערוך רב, באילו אזורים, מה התשלום שהוא צריך לגבות מעבר לאגרה של 700 שקלים. באופן עקרוני טקס החופה צריך להתנהל בלי תשלום נוסף של הזוג. 700 שקלים – זה הכול, זה מה שהוא צריך לשלם עבור רב לחופה ונישואין. 
<אורי מקלב:>
אנחנו תומכים בזה, תמיכה נלהבת. 

<היו"ר מירי רגב:>
זה מה שצריך להיות. סנקציה צריכה להיות בדיוק כמו לעובדי ציבור, שום דבר מעבר לזה, כולל לרב העיר. כל מי שהוא עובד ציבור, ורב העיר הוא עובד ציבור, כפי שהרב הראשי הוא עובד ציבור, כל רב עיר, ורבני שכונות הם עובדי ציבור, הסנקציות כלפיהם יהיו בדיוק כמו כלפי עובדי ציבור, לא יותר ולא פחות. זה יהיה כתוב במפורש. 
בעיר מסוימת שבה אין רב אשכנזי או אין רב ספרדי צריך לתת פתרון של רב מעיר אחרת בלי תשלום. 

<הראל גולדברג:>
לא צריך לרדת לרזולוציות כאלה. 

<היו"ר מירי רגב:>
למה לא?

<הראל גולדברג:>
אין לדבר סוף. ומחר אם הוא בתת-עדה והוא לא מהעדה המרוקאית או לא מהעדה הטורקית, אין לדבר סוף. 
<שולי מועלם-רפאלי:>
אם אדם רוצה רב אשכנזי מסוים, שיירשם בעיר שבה אותו רב נמצא. 

<אורי מקלב:>
יש לי הצעה יעילה מאוד. 

<היו"ר מירי רגב:>
חבר הכנסת מקלב, שמעתי את ההצעות שלך. די, רגע. אם במקום מסוים, למשל בעכו, יש רק רב ספרדי וזוג אשכנזים מבקש להינשא. 
<חזקיהו סאמין:>
אז שיירשם במקום אחר. זה היה הרעיון של פתיחת אזורי רישום. 

<אורי מקלב:>
- - -

<שולי מועלם-רפאלי:>
לא מגבילים אותו ברישום. 

<אורי מקלב:>
אני מציע שהתקנות יבואו לפני שהוועדה תצביע על הצעת החוק, בהכנה לקראת הקריאה השנייה והשלישית. כך נעשה לעצמנו סדר. לפני הקריאה השנייה והשלישית שיבואו התקנות. למה צריך קודם לאשר את הצעת החוק בקריאה שנייה ושלישית ורק אחרי כן לאשר את התקנות? זה מורכב מאוד.
<היו"ר מירי רגב:>
חבר הכנסת אזולאי, אם הוא נרשם במקום שיש בו גם רב ספרדי וגם רב אשכנזי?
<דוד אזולאי:>
הוא יכול להירשם היכן שהוא רוצה. אם הוא נרשם שם, בבקשה, שהרב שאצלו נרשם יערוך לו את החופה, זה הכול. רק עוד דבר אחד אני מבקש, אני מציע, על מנת להתקדם- - - 
<אורי מקלב:>
את מאשרת הצעת חוק שאחרי זה יהיה קשה לשנות אותה. יש דברים בתקנות שבעקבותיהם ירצו לשנות את החוק, זה מה שיהיה. 

<היו"ר מירי רגב:>
אני חושבת שרב עיר שעורך חופה בעיר אחרת, שרוצים אותו, כן, צריך לקבל עבור זה תמורה, בין בהחזר הוצאות.
<הראל גולדברג:>
כמו כל הרבנים האחרים שמופיעים בחוק. 
<היו"ר מירי רגב:>
כן, כמו הרבנים הראשיים שמופיעים בחוק. 
<תומר רוזנר:>
יש הבדל גדול. צריך להבחין. כפי שאמרה חברת הכנסת מועלם, ובצדק, יש הבדל עצום בין רמות השכר של רבני ערים לבין רמות השכר של רבני השכונות ורבני היישובים, הבדל בסדרי גודל של פי 3 ופי 4. זה המצב.  
<דוד אזולאי:>
הם לא אמרו לנו, אולי תענה לנו בבקשה מה שכרו של רב עיר. 

<תומר רוזנר:>
כפי שנאמר על-ידי נציג משרד הדתות, בממוצע כמובן, אנחנו מדברים על ממוצעים, רב עיר משתכר כ-20,000 שקלים בחודש. זה השכר שלו, מה לעשות. 
<דוד אזולאי:>
אבל לא כל הרבנים מקבלים אותו שכר. 
<תומר רוזנר:>
בממוצע.  

<היו"ר מירי רגב:>
מה הבעיה שלך? לרב עיר יש מחויבות לעיר והוא יודע מה המחויבות שלו לעיר. אם מישהו רוצה ספציפית את הרב הזה ולא נרשם באזור שלו, הרב יערוך לו את החופה ואת הקידושין, כמובן אחרי שהוא סיים את כל המטלות של העיר שלו, ויקבל תמורה מסוימת. מה הבעיה?
<תומר רוזנר:>
זה החמרה של המצב שקיים היום, שלפיו אסור לרב עיר באופן מוחלט לערוך טקסי נישואין פרטיים. 
<היו"ר מירי רגב:>
היום זאת ההנחיה לגבי רב עיר?
<תומר רוזנר:>
זה החוק. 

<היו"ר מירי רגב:>
ורבני הערים עומדים בזה?

<תמר זנדברג:>
זה שר"פ זוחל. 

<שולי מועלם-רפאלי:>
היום לפי החוק אסור לו. 
<איגי פז:>
כתוב שהוא יכול לכהן כרב עיר רק אחרי שהוא חתם על תצהיר שהוא לא יקבל שכר עבור כל שירות, לרבות מתן שיעורים. 

<דוד אזולאי:>
רבני ערים עורכים חופות ללא תמורה. 

<תומר רוזנר:>
ללא תמורה אפשר. רב עיר מקבל משכורת מספיק גבוהה. 

<קריאה:>
צריך  לכתוב שלא יקבל שכר. 

<היו"ר מירי רגב:>
לא נשנה את החוק בעניין רב העיר. 

<הראל גולדברג:>
גברתי, אבל הצעת החוק הזאת היא בתיאום עם הממשלה. זה החלטת ועדת השרים לענייני חקיקה והמשרד לשירותי דת וגם הרבנות הראשית לישראל מתנגדים להחלת הנורמה הזאת על רבני עיר.  
<תומר רוזנר:>
קודם כול, הרבנות הראשית היא לא הממשלה. 

<היו"ר מירי רגב:>
רגע, תומר רוזנר, אני רוצה לדבר. אתה לא מנהל את הדיון כאן. 

<תומר רוזנר:>
את צודקת. 

<היו"ר מירי רגב:>
קודם כול, לרבנים הראשיים אין שום say פה. 

<הראל גולדברג:>
בגלל זה דיברנו עם המשרד לשירותי דת לפני הישיבה. שוחחתי עם סגן השר לשירותי דת. 
<היו"ר מירי רגב:>
אני שמחה, אבל אין לך שום say פה. 

<הראל גולדברג:>
הוא הסכים לדברים, וגם משרד המשפטים. 

<היו"ר מירי רגב:>
היחיד שיציג את עמדת הממשלה פה הוא נציג סגן השר בן-דהן. אתה רוצה, תהיה מתואם אתו. 

<הראל גולדברג:>
אנחנו יחידת סמך בתוך המשרד של סגן השר בן-דהן ולכן אמרתי את עמדתו. זה לגיטימי לחלוטין, גברתי. 

<היו"ר מירי רגב:>
יפה, אז אמרת את עמדתו. 

<שולי מועלם-רפאלי:>
אני רוצה להגיד לגברתי היושבת-ראש, נוסח ההצעה שהובא היום היה בתיאום מוחלט עם כל משרדי הממשלה ועם יחידת הסמך ששמה הרבנות הראשית לישראל. 

<הראל גולדברג:>
הרב בן-דהן לא ידע על זה. 

<איגי פז:>
הוא אומר את הדברים המסומנים בנוסח. 

<שולי מועלם-רפאלי:>
יש איזה חוסר תום-לב לדבר אתי בכניסה לחדר ואז- - - 
<היו"ר מירי רגב:>
אביא את ההצעה הזאת להצבעה היום. אני הולכת עכשיו לסכם. אל תפריעי לי. את מפריעה לי כל הזמן. אני מסכמת עכשיו את הדברים שאני רוצה לקבל עליהם תשובות בין הקריאה הראשונה להכנה לקריאה השנייה והשלישית. 

כפי שאמרתי, הצעת החוק הזאת באה להקל על זוגות צעירים ועל זוגות שמתחתנים. גם כך הנטל על הזוגות הצעירים לפני חתונה הוא גדול, כולנו יודעים את זה. אנחנו רוצים שלא יהיה מצב, לא בגלל שהרב לא בסדר, אלא שהזוג הצעיר שלא יודע מה מותר ומה אסור יידע שהוא משלם 700 שקל אגרת נישואין, זהו, זה על-פי החוק. אני לא רוצה שהוא ישלם יותר. מי שרוצה רב מסוים שהוא "סלב", זה סיפור אחר. לכן הצעת החוק הזאת באה כדי להקל על הזוגות הצעירים במדינת ישראל שמתחתנים. זה דבר אחד. 

בהצעת החוק הזאת יש כמה סוגיות מורכבות שצריך לתת להן פתרון. נכון, זה לא הצעת חוק פשוטה, אבל גם נושא אזורי הרישום לא היה פשוט והתגברנו עליו, וגם על זה נתגבר. לכן התקנות שיוצמדו לחוק הזה, כי החוק הזה לא יעבור, גם אם אאשר את החוק במליאה בקריאה שנייה, הוא לא ייכנס לתוקף עד שוועדת הפנים תאשר את התקנות, חד וחלק. 
<אורי מקלב:>
למה את צריכה את זה? תאשרי את התקנות לפני אישור הצעת החוק. שהתקנות יהיו מונחות לפני הוועדה ואחרי זה תאשרי את הצעת החוק. 
<היו"ר מירי רגב:>
התקנות יצטרכו להתייחס לתשלום שמותר לקחת בעיר אחרת, כלומר כשהחתונה נערכת לא באזור הרישום שבו הזוג נרשם, התקנות יצטרכו להתייחס למספר החופות, התקנות יצטרכו להתייחס לאזור הגיאוגרפי. אני רוצה להשאיר לעצמי את החופש להוסיף עוד כמה דברים שהיועץ המשפטי וחברי הוועדה יצרפו לנושאים שאני מבקשת שיהיו בתקנות. אני מבקשת מכל חברי הכנסת שרוצים בכך להעביר למנהלת הוועדה את הנושאים שהתקנות יצטרכו להתייחס אליהם. זה הדבר הנוסף. 
<אורי מקלב:>
כולל אפשרות שרב עיר יוכל לקבל תמורה. 

<היו"ר מירי רגב:>
אני לא יודעת. כרגע לא. 

<תומר רוזנר:>
אפשר לדון בזה. 

<היו"ר מירי רגב:>
אם נשנה את זה, נביא את זה. 

הדבר השלישי, לגבי הסנקציות. לא יהיו סנקציות מיוחדות לרבנים. הרבנים הם עובדי ציבור, כולל רבני הערים וכולל רבני השכונות. הסנקציות של עובד ציבור שפועל בניגוד לחוק יחולו גם על רבני ערים. 
<תומר רוזנר:>
זה עבירת משמעת מפורשת. 
<איגי פז:>
אני מבקש להעיר שאין היום דין משמעתי אפקטיבי לרבני ערים. 
<היו"ר מירי רגב:>
אכתוב בחוק ואבהיר את זה, שרב עיר ורבנים הם עובדי ציבור והחוק שחל על עובדי ציבור חל גם עליהם. אכתוב את זה בחוק. 
אני רוצה בכל זאת למצוא פתרון למקרה שרב אשכנזי או רב ספרדי לא קיים בעיר מסוימת. אם בני זוג רוצים רב ספרדי או אשכנזי, שזה יתאפשר להם. 
<הראל גולדברג:>
בדרך כלל בעיר יש גם רב אשכנזי וגם רב ספרדי. 
<שולי מועלם-רפאלי:>
האם זה לא נפתר בפתיחת אזורי הרישום?
<היו"ר מירי רגב:>
אם זה לא נפתר בפתיחת אזורי הרישום אני רוצה לתת לזה מענה. 

<אילנה מזרחי:>
זה נפתר כי זה נתון להחלטת בני הזוג. 

<אורי מקלב:>
היא שמה בפניך מכשול, גברתי היושבת-ראש. בוודאי שיש ערים שיש בהן שני רבנים. אז מה אומרת לך עכשיו חברת הכנסת מועלם? תשלחו אותם להירשם בערים אחרות.

<היו"ר מירי רגב:>
דרך אגב, היא לא אמרה את זה. מי שאמר את זה הוא חבר הכנסת אזולאי. 

בישיבה הבאה נא להזמין את ועדי הרבנים, גם של השכונות, גם של הערים וגם של מועצות אזוריות. ועדי רבני הערים והשכונות והמועצות האזוריות, שנקראים רבני ההתיישבות, חייבים להיות חלק מן הדיון הזה וצריך להזמין אותם. 
<דוד אזולאי:>
לא הבנתי מתי גברתי מתכוונת להביא את התקנות.
<היו"ר מירי רגב:>
בכל מקרה החוק הזה לא יוכל להיכנס לתוקף כל עוד לא אושרו התקנות.

<דוד אזולאי:>
אבל אם נעביר את הצעת החוק בקריאה שלישית זה יותנה בהעברת התקנות. מפה השאלה מופנית ליועץ המשפטי לוועדה. האם נוכל לפתוח את הדיון על החוק מחדש בעקבות הגשת התקנות?
<תומר רוזנר:>
לא. בוודאי שלא. החוק גובר. 

<דוד אזולאי:>
לכן אני מציע, גברתי, שהתקנות יבואו אלינו לפני הקריאה השנייה והשלישית ואחרי שנאשר אותן נמשיך לקריאה שנייה ושלישית. 

<אורי מקלב:>
או אפילו הבסיס שלהן. 

<תומר רוזנר:>
מה זה קשור?

<דוד אזולאי:>
למה לא?

<היו"ר מירי רגב:>
אני לא רואה בזה בעיה. 

<אורי מקלב:>
זה חוק מורכב שלא יודע לפתור אלף ואחת בעיות. 

<דוד אזולאי:>
אחרת מה יקרה, יביאו את התקנות ואחר-כך נצטרך לשנות את החוק. לא פשוט לשנות חקיקה. 

<תומר רוזנר:>
מה החשש?

<היו"ר מירי רגב:>
על-פי דברי היועץ המשפטי של הוועדה, ואני מקבלת פה את עמדתה של רוני טיסר, אין לשר אופציה לקבוע תקנות בלי שיש לו חוק. 
<אורי מקלב:>
אז שיעבירו הצעה לתקנות. 

<היו"ר מירי רגב:>
לא. אני רוצה להעביר חוק. בחוק נגיד מה ייכלל בתקנות שהשר צריך להביא ועד שלא יהיו תקנות החוק לא ייכנס לתוקף. 

<רוני טיסר:>
כל עוד לא ייקבעו תקנות על-ידי השר יש איסור מוחלט על רבנים עובדי ציבור לקבל תמורה בעד עריכת נישואין. 
<היו"ר מירי רגב:>
ברור. נא לקרוא את נוסח התקנות, בבקשה. 

<רוני טיסר:>
הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014
	"הוספת סעיף 14ג
	1.
	בחוק שירותי הדת היהודיים [נוסח משולב], התשל"א-1971 (להלן – החוק העיקרי), אחרי סעיף 14ב יבוא:

	
	
	"איסור קבלת תמורה בעד עריכת נישואין
	14ג.
	(א)
בסעיף זה –

	
	
	
	
	
	
	"רב אזורי", "רב יישוב" ו"רב שכונה" – כהגדרתם בסעיף 7(3), (4) ו-(5) לחוק הרבנות הראשית לישראל, התש"ם–1980, בהתאמה;

	
	
	
	
	
	
	"רב עיר" – כהגדרתו בסעיף 15(א)(2).

	
	
	
	
	
	
	(ב)
רב עיר לא יקבל כל תמורה או טובת הנאה אחרת בעד נישואין שערך."


<היו"ר מירי רגב:>
זה כרגע בחוק, זה המצב המשפטי הקיים. 

<רוני טיסר:>
	
	
	
	
	
	
	"(ג)
	(1)
השר, באישור ועדת הפנים והגנת הסביבה של הכנסת, יקבע הוראות בדבר מספר טקסי הנישואין ותחום עריכתם, שיערוך רב, שהוא עובד מועצה דתית או רשות מקומית שאין בה מועצה דתית, ובכלל זה רב אזורי, רב יישוב ורב שכונה." 


<אילנה מזרחי:>
ביקשנו להוריד את המועצה הדתית כדי להרחיב.

<רוני טיסר:>
בסדר, אפשר, כדי להחיל את זה על כולם. יימחקו המילים "שאין בה מועצה דתית". זה רחב יותר. 

<היו"ר מירי רגב:>
אבל כתוב כאן רק על מספר טקסי הנישואין. לא כתוב כאן תשלום וכל מיני דברים. 

<תומר רוזנר:>
תלוי מה אתם רוצים להוסיף. 

<היו"ר מירי רגב:>
אמרתי עכשיו. אני מבקשת שזה יהיה חלק מנוסח הצעת החוק, בדיוק מה שאמרתי. שיש כאן עוד דברים שאנחנו רוצים לתקן, שגם אם לא אמרתי אותם כאן נביא רשימה מסודרת לצורך התקנות. אני רוצה שגם חבר הכנסת אזולאי יחשוב על זה, גם חבר הכנסת מקלב ואחרים. 

<תומר רוזנר:>
אם אני מבין את גברתי נכון, כבר עכשיו אתם אומרים, לגבי גובה התשלום אתם מבקשים שזה יהיה בתקנות. את זה אנחנו נכתוב: "ובין היתר בנושאים אלה" ונכתוב את מספר הטקסים, את התשלום, ואם במהלך ההכנה לקריאה השנייה והשלישית- - -

<אילנה מזרחי:>
אנו לא רואים מקום להכפיף את הסמכות של הוועדה בסמכות שנתונה לשר לקבוע תקנות בלי- - - 

<היו"ר מירי רגב:>
אז לא יהיה לכם חוק. 

<אילנה מזרחי:>
שנייה, תני לי לסיים. בעניינים שלא מוגדרים מראש. אנחנו בעצם לוקחים סמכות של השר, לקבוע תקנות, ואומרים שלעניין רישום נישואין כל דבר שעוד נחליט עליו- - - 

<היו"ר מירי רגב:>
לא אמרתי כל דבר. 

<אילנה מזרחי:>
אבל "בין היתר" אומר עוד דברים שאנחנו לא יודעים עליהם עכשיו, שיובאו לאישור הוועדה. זה דבר שלא מקובל. 

<היו"ר מירי רגב:>
לכן אנחנו נקבע אותם. אנחנו נעלה את הנושאים עד הקריאה השנייה, נעביר לכם רשימה מסודרת של נושאים שאנחנו רוצים שהשר יתייחס אליהם בתקנות. מה שלא נעביר ולא עלה, לא. 

<אורי מקלב:>
מה עמדתך לגבי שכר לרבני ערים? רצית שגם את זה תוכלי לשנות. 

<היו"ר מירי רגב:>
אמרתי שאני לא רוצה לשנות את החוק כרגע. 

<אורי מקלב:>
את רוצה לתת לך את האפשרות. 

<היו"ר מירי רגב:>
לא, כרגע אני לא רוצה לשנות את החוק. 

<אורי מקלב:>
"כרגע" – כוונתך לקריאה הראשונה, או כוונתך להצעת החוק הזאת?

<היו"ר מירי רגב:>
כרגע בהצעת החוק הזאת אני לא רוצה לשנות את ההחלטה לגבי רב העיר. 

<אילנה מזרחי:>
אני רק רוצה להגיד בהקשר הזה שההחלטה שקבועה היום בתקנות לגבי רבני ערים היא החלטה ישנה. כלומר, מדובר בתקנה ישנה, מקום שהשכר של רבני ערים היה גבוה בהרבה משכרם היום. 

<קריאה:>
כפול. 

<אילנה מזרחי:>
אומרים פה אפילו כפול. 

<היו"ר מירי רגב:>
אם את רוצה כמשרד הדתות באמצעות החוק הזה לשנות את ההיבטים של רב העיר, אני מוכנה לשמוע. תבואי ותסבירי למה. תבואי ותסבירי שפעם בעבר הרב קיבל משכורת של 100,000 שקלים והיום הוא מקבל משכורת של 5,000 שקלים. 
<אילנה מזרחי:>
זה דבר שאת  מוכנה לקבל לגביו הסברים עד הקריאה השנייה?

<היו"ר מירי רגב:>
אני מוכנה לקבל את זה ולשנות את זה בחקיקה אם אראה שזה נכון. אני לא רוצה שרב יהיה מסכן וילך לקבץ נדבות אבל אני גם לא רוצה שהוא יהיה "חזיר". 

<הראל גולדברג:>
גברתי, אבל סוכם שהחוק הזה יקודם בתיאום עם הממשלה. עמדתו של סגן השר לשירותי דת היא להתנגד. אני עובד המשרד לשירותי דת. 

<היו"ר מירי רגב:>
הבנתי את זה ועמדתך נשמעה וכרגע לא התקבלה. תודה. 

אנחנו ממשיכים בהקראה. חברים, אני צריכה לסיים את הדיון הזה. 

אני רוצה להוסיף פה בעניין התקנות שכל הצעה שתבוא לפני ההכנה לקריאה השנייה על-ידי המשרד לשירותי דת או מי מחברי הכנסת תעלה לדיון בהכנת הצעת החוק. זה פותח לך, גברתי, אופציה להביא את העניין של רב העיר. אמרתי כבר מראש שאני לא שוללת אותו לחלוטין. 

<אילנה מזרחי:>
תודה.  
<רוני טיסר:>
	
	
	
	
	
	
	
	"(2)
רב המנוי בפסקה (1) למעט רב עיר, לא יקבל כל תמורה או טובת הנאה אחרת, לבד משכרו, בעד נישואין שערך לפי תקנות כאמור באותה פסקה לבני זוג שנרשמו לנישואין במועצה הדתית או ברשות המקומית שהוא עובד בה;" 


אנחנו נבחן את הסיפה של הסעיף הזה, האם היא נדרשת, כל עוד ברור שהחובה היא- - - 

<אורי מקלב:>
את צריכה למחוק, כפי שמחקת בסעיף הקודם. 

<רוני טיסר:>
	
	
	
	
	
	
	
	          "ואולם, לא נקבעו תקנות כאמור, לא יקבל רב המנוי בפסקה (1) כל תמורה או טובת הנאה אחרת, לבד משכרו, בעד נישואין שערך לבני זוג כאמור.

	
	
	
	
	
	
	(ד)
מידע בעניין זכויות בני זוג שנרשמו לנישואין, לרבות זכותם לשירותי עריכת טקס נישואין ללא מתן תמורה או טובת הנאה אחרת, יוצג במקום בולט במשרדי הרב רושם הנישואין, בשפות עברית, אנגלית, רוסית ואמהרית."


רק נוסיף, לצורך הבהרה, כפי שנאמר בדיון הזה, שגם לאחר שייקבעו התקנות לא יהיה בהוראות הסעיף כדי לגרוע מהוראות כל דין או הוראות מינהל לעניין עבודה פרטית, על מנת להבהיר שגם לאחר מכן הם יהיו מחויבים לבקש היתר לעבודה פרטית. 

<אילנה מזרחי:>
אני מסבה את תשומת לבך לכך שאין הגדרה של "רב רושם נישואין". דיברנו על זה. אני לא יודעת אם זה נשמט או בכוונת מכוון לא מופיע. 

<רוני טיסר:>
את תיקוני הנוסח נעשה אחר-כך, כל עוד  נותרת המהות. 
<אורי מקלב:>
הייתי מציע למחוק את הפירוט "בשפות עברית, אנגלית, רוסית ואמהרית". מה הדבר הזה? אני רוצה להוסיף ערבית. 

<היו"ר מירי רגב:>
לא הכנסת פה סנקציה. 

<תומר רוזנר:>
"הפרת הוראות חוק זה תהיה עבירת משמעת". 

<רוני טיסר:>
נוסיף הוראה מפורשת, ש"הפרת הוראות אלו תהווה הפרת משמעת". 
<איגי פז:>
עבירת משמעת לפי איזה דין?

<תומר רוזנר:>
לפי הדין החל עליו. 

<היו"ר מירי רגב:>
לפי הדין של עובדי ציבור. 

<איגי פז:>
לרבני ערים אין. 

<תומר רוזנר:>
לפי הדין החל עליו. 

<היו"ר מירי רגב:>
אז מה, רב עיר הוא מעל כולם? לא. יהיה לו דין ויהיה לו גם דיין.

<רוני טיסר:>
הם צודקים בזה שכרגע לא חל- - - 

<היו"ר מירי רגב:>
אז תשני את זה.

<הראל גולדברג:>
זה לא נכון. יש דין משמעתי על רבני ערים. 

<תומר רוזנר:>
קודם כול, קיימת מחלוקת בשאלה אם רב עיר הוא עובד המועצה הדתית כאשר הוא עובד במועצה דתית. בוודאי כשהוא עובד רשות מקומית חל עליו דין משמעתי, ללא ספק, דיני הרשויות המקומיות מחילים עליו דין משמעתי. 
<הראל גולדברג:>
יש דין ספציפי של רב עיר באשר הוא- - - 

<תומר רוזנר:>
אני מבקש שמר גולדברג לא יפריע לי בדברי. לגבי רבני ערים שאינם עובדי רשויות מקומיות, הם עובדי מועצה דתית, יחול עליהם הדין המשמעתי שחל על עובדי המדינה לאחר החלת החוק על עובדי המדינה. למיטב הבנתי, רבני ערים מקבלים את שכרם מהמועצה הדתית. 

<היו"ר מירי רגב:>
אני לא מבינה, עובדי מועצה דתית הם לא עובדי ציבור? הם עובדי ציבור. אני מבקשת בעניין הזה להכניס פה שינוי בחקיקה. קודם כול, רב עיר, כל רב שהוא, בין אם הוא במועצה דתית ובין אם הוא במועצה אזורית ובין אם הוא התיישבות ובין אם אני-לא-יודעת-מה, הוא עובד ציבור לכל דבר. 
<תומר רוזנר:>
זה בוודאי. 
<היו"ר מירי רגב:>
לכן הוא כפוף לתנאי הדין המשמעתי של עובד ציבור, זה הכול. 

<תומר רוזנר:>
צריך פה להעמיד דברים על דיוקם. לא כל עובדי הציבור, כהגדרתם בדין הישראלי, כפופים לדין משמעתי. כפי שגברתי זוכרת, היו לנו מקרים של עובדי חברות ממשלתיות שנחשבים עובדי ציבור והם לא כפופים לדין משמעתי. 

<היו"ר מירי רגב:>
בסדר, אז את זה כן נכפוף לדין משמעתי. 

<תומר רוזנר:>
בנוסף לכך, וכפי שאמר עו"ד גולדברג, ובצדק, קיים סעיף מיוחד בחוק שירותי הדת היהודיים שקובע דין משמעתי לרבני עיר. דא עקא שסעיף זה לא הופעל מעולם, למיטב ידיעתי. 
<היו"ר מירי רגב:>
זה שהוא לא הופעל לא אומר שהוא לא קיים. 

<תומר רוזנר:>
ובעקבות זה הפיץ משרד המשפטים לאחרונה תסקיר חוק מפורט שעניינו קביעת דין משמעתי לרבני ערים בצורה מורחבת יותר. אפשר לשאול את משרד המשפטים איפה עומד התסקיר.
<היו"ר מירי רגב:>
אני רוצה שיהיה פה ברור, אני לא יודעת איך, תכניסו את זה פה לנוסח, שהסנקציה תהיה לכולם, לרב עיר ולכולם, לכל הרבנים שמתעסקים בזה אם הם לא פעלו כדין. זה יהיה לפי ההוראות החלות על עובדי ציבור. 
<דוד אזולאי:>
ולא לפי מה שכתוב פה. כאן בעצם השוו את זה- - -  

<רוני טיסר:>
זה לא חלק מן הנוסח. 

<היו"ר מירי רגב:>
אני לא יודעת מאיפה הם הביאו את זה. לא קנס ולא שום דבר אחר. כמו עובד ציבור. 

<תומר רוזנר:>
אני רוצה להגיד לכם עוד דבר שעליכם לדעת ואתם צריכים להחליט לגביו. כשעסקנו בנושא הקבורה ורכישת חלקות קבר, מצב שבו גם כן נגבו סכומים שמעבר- - - 

<היו"ר מירי רגב:>
היא הציגה את זה ולא קיבלנו את זה. הלאה. 

<רוני טיסר:>
	"תחילה
	2.
	תחילתו של חוק זה 120 ימים מיום פרסומו."


בשונה מן הנוסח שמונח לפניכם, התחילה היא "120 ימים" ולא "60 ימים" מיום פרסום החוק. 

<היו"ר מירי רגב:>
למה 120 ימים? מי אמר לך שב-120 הימים האלה יהיו לנו כבר תקנות? מה זאת אומרת "120 ימים"? ברגע שזה עבר לוועדה, עם כל הכבוד לחברת הכנסת מועלם, אנחנו קובעים. החוק הזה, גם אם יאושר, לא ימומש כל עוד לא נאשר את התקנות. מבחינתי אני לא יודעת איך כותבים כך חוק ואיך מביאים אותו לאישור אבל צריך שיהיה ברור שהחוק הזה יאושר רק אחרי שוועדת הפנים והגנת הסביבה תאשר את התקנות. 

<תומר רוזנר:>
"ייכנס לתוקף". לא "יאושר". 

<שולי מועלם-רפאלי:>
ייכנס לתוקף. לא דיברתי פה על אישור. הרי התחילה של החוק, כאשר דיברתי על 120 ימים- - - 

<היו"ר מירי רגב:>
תחילה של חוק זה תחילת תוקף החוק. 

<תומר רוזנר:>
נכון, אבל ב-120 הימים האלה השר יביא תקנות. 

<היו"ר מירי רגב:>
ואם השר לא יביא אותן?

<שולי מועלם-רפאלי:>
אם הוא לא יביא אז החוק לא ייכנס לתוקף. 

<היו"ר מירי רגב:>
אם השר לא מביא את התקנות בתוך 120 ימים מה קורה עם החוק?

<רוני טיסר:>
אסביר. החוק נכנס לתוקף ויש איסור מוחלט על קבלת תמורה. 
<אילנה מזרחי:>
הווה אומר, מקום שאין הגדרת תפקיד לרבנים הנפגעים העיקריים הם בני הזוג, כיוון שכל עוד אין הגדרת תפקיד לרב בני הזוג- - - 

<שולי מועלם-רפאלי:>
אז מה נעשה?

<דוד אזולאי:>
לכן אמרתי שעדיף להצביע על התקנות לפני ההצבעה על הצעת החוק. 

<היו"ר מירי רגב:>
אני מבקשת לא לבלבל אותי עם תחילת פקיעה ותחילת אישור, אלה מונחים משפטיים שרק בלבלו אותי. מה שאמרתי הוא בדיוק מה שהתכוונתי. החוק הזה ייצא לפועל, כלומר ייכנס לתוקף, רק לאחר אישור תקנות בוועדת הפנים והגנת הסביבה. תפקידך לדאוג שהשר יביא כמה שיותר מהר את התקנות. אתם באותה מפלגה הרי. 

<שולי מועלם-רפאלי:>
אבל גברתי, את לא רוצה למסגר את זה בימים? לתת תמריץ מעבר לעבודה שלי?

<היו"ר מירי רגב:>
אני מאוד רוצה לתת לזה תמריץ אבל אם אני אתן תמריץ ובסוף הוא לא יביא בזמן הזה את התקנות זה אומר שהחוק הזה רק יעשה רע לבני הזוג. 

<שולי מועלם-רפאלי:>
אני חושבת שלא. אי אפשר להשאיר את זה כך. בהתחלה דיברנו על 60 ימים והסכמתי ל-120 ימים. אני הצעתי "120 ימים". 

<היו"ר מירי רגב:>
משרד הדתות, בתוך כמה זמן לדעתכם השר יכול להכין תקנות?

<אילנה מזרחי:>
תלוי מאוד במה שחברי הוועדה יביאו לדיון. ככל שאתם מרחיבים – עכשיו ביקשתם להרחיב את התשלום, זה משהו שמצריך בדיקה מעמיקה מאוד. 

<היו"ר מירי רגב:>
לפי מה שאמרנו עכשיו – התשלום, האזור. 
<אילנה מזרחי:>
אני לא יודעת להגיד לך ככה ב"שלוף" תוך כמה זמן נוכל להכין תקנות. 

<היו"ר מירי רגב:>
את יודעת מה, שכנעת אותי. "60 ימים". תכינו תקנות. נביא את זה להצבעה. 

<אילנה מזרחי:>
חברת הכנסת רגב- - -

<היו"ר מירי רגב:>
הבנתי. "60 ימים". תלמדי איך באים אליי לוועדה. אני לא יושבת-ראש ועדה שאתם יכולים לבוא ולשחק איתה. אני יושבת-ראש ועדה שמתכוונת שאתם תתייחסו ברצינות להצעת החוק הזאת. אני רוצה שזוגות צעירים לא ישלמו יותר מ-700 שקלים עבור הנישואין. הבנת? זהו. 
<אילנה מזרחי:>
- - - 

<שולי מועלם-רפאלי:>
אם הסכמתי ל-120 ימים, למה לא אמרתם לה את זה?
<אילנה מזרחי:>
אמרנו. 

<היו"ר מירי רגב:>
הבנו. אנחנו ניגשים להצבעה. מי בעד הצעת החוק כפי שהבאנו אותה עכשיו? מי  נגד? 

הצבעה

בעד – 3
נגד – 2 

נמנעים – אין

הצעת חוק שירותי הדת היהודיים (תיקון – איסור קבלת תמורה בעד עריכת נישואין), התשע"ד-2014, כפי שנוסחה בוועדה, נתקבלה. 
<היו"ר מירי רגב:>
בעד מירי רגב, שולי מועלם-רפאלי ותמר זנדברג. שניים נגד. ההצעה עברה.

<דוד אזולאי:>
אני מבקש להגיש רביזיה. 

<היו"ר מירי רגב:>
אני לא חייבת לקבוע רביזיה היום. אני יכולה לא לקבוע רביזיה גם עד שהחוק יאושר.

<תומר רוזנר:>
לא, כל עוד יש בקשה לרביזיה אי אפשר להניח את הצעת החוק לקריאה ראשונה. 

<היו"ר מירי רגב:>
תודה רבה. הישיבה נעולה. 

<הישיבה ננעלה בשעה 14:25.>

